Kisah Presiden Amerika Syarikat Muntah Atas Riba Perdana Menteri Jepun

Dikatakan sebagai individu paling berkuasa di dunia, memegang jawatan sebagai Presiden Amerika Syarikat pasti akan membuatkan setiap perbuatan, perkataan dan perlakuan individu itu diperhatikan oleh semua orang.

Ini termasuklah juga kejadian-kejadian yang memalukan diri sendiri dan jangan pula anda ingat, Presiden Amerika Syarikat tidak melakukan perbuatan yang memalukan semasa menjawat jawatan tersebut.

Dalam ramai-ramai Presiden Amerika Syarikat, Presiden George H.W. Bush boleh dikatakan memegang takthta mengalami kejadian memalukan semasa menjadi Presiden, ini kerana perkara tersebut bukan sahaja melibatkan dia malahan melibatkan Perdana Menteri Jepun ketika itu, Kiichi Miyazawa dan semua yang berlaku dirakamkan dalam kamera.

Pada 8 Januari 1992, Presiden Bush perlu menghadiri satu majlis makan malam atas jemputan Perdana Menteri Kiichi Miyazawa, ketika rangka lawatan Presiden Bush ke Asia dalam memperkukuhkan lagi hubungan di antara Amerika Syarikat dan Jepun.

Majlis tersebut yang dihadiri oleh 135 orang diplomat dianjurkan di kediaman rasmi Perdana Menteri Jepun. Presiden Bush mengakui dirinya sendiri berada dalam keadaan tidak sihat pada acara itu ekoran baru saja menyertai satu perlawanan tenis di antara dirinya dengan Duta Amerika Syarikat ke Jepun, Michael H.Armacost menentang Maharaja Akihito dan Putera Naruhito. Dalam perlawanan itu, pasukan Amerika Syarikat tewas kepada pasukan Jepun.

Merasa dirinya tidak sihat, Presiden Bush tetap berhasrat mahu memenuhi jemputan tersebut kerana acara itu diadakan sempena kedatangan beliau di Jepun. Semasa menerima kunjungan tetamu, Presiden Bush terpaksa meminta diri ke tandas untuk muntah.

Dinasihatkan supaya berehat oleh pegawai perubatan, Presiden Bush memilih untuk terus menyertai makan malam tersebut.

Tetamu pada malam itu bakal disajikan dengan hidangan 4 jenis, sup cendawan sebagai pembuka selera, hidangan salmon mentah dengan caviar, daging lada hitam dan seterusnya ais krim buah-buahan.

Ketika sedang menunggu hidangan ketiga selepas selesai menjamah salmon mentah, wajah Presiden Bush menjadi pucat dan beliau pengsan. Tubuhnya berpusing ke sebelah kiri mengadap Kiichi Miyazawa lalu jatuh ke atas ribanya, sebelum Presiden Bush muntah.

Keadaan menjadi panik dengan pegawai khas tidak sempat memangku beliau dan kepala Presiden Bush, dipangku sendiri oleh Perdana Menteri Jepun. Seluar beliau penuh muntah individu paling berkuasa di dunia.

DIbaringkan di atas lantai, Presiden Bush akhirnya sedarkan diri lalu memberikan isyarat kepada para tetamu, yang mendapat tepukan bergemuruh. Kejadian itu dirakamkan dalam kamera dengan media Jepun tidak menayangkan visual yang dirakamkan, tetapi media Amerika berpesta dengan insiden tersebut.

Media di Amerika Syarikat mengambil insiden itu sebagai salah satu modal untuk mentertawakan Presiden mereka. Pada ketika itu, ekonomi Amerika Syarikat sedang menghadapi penurunan dan lawatan kerja tersebut dilakukan bagi mempertingkatkan hubungan ekonomi agar ekonomi Amerika Syarikat dapat kembali rancak.

Insiden itu banyak menjadi parodi artis-artis dan rancangan-rancangan komedi seperti Saturday Night Live, The Simpsons dan King of the Hill. Salah satunya yang paling terkenal dalam adegan filem Hot Shots Part Deux, dengan Lloyd Bridges memainkan parodi apa yang berlaku.

Mendiang Robin Williams sendiri melakonkan semula insiden tersebut semasa menerima anugerah Pelakon Komedi Terbaik dalam acara anugerah Golden Globes pada tahun 1992.

Bagi mereka bersimpati terhadap beliau, Presiden Bush meyakinkan orang ramai tahap kesihatan beliau dalam keadaan baik dan sepatutnya tidak mendatangkan masalah untuk beliau menjadi Presiden dengan pemilihan semula akan berlangsung tidak lama selepas insiden itu.

Walaupun menghormati insiden itu sebagai satu perkara yang berlaku tanpa sengaja, di kalangan masyarakat Jepun penggunaan satu frasa baru yang semakin popular.

Bagi meraikan dan memperingati kejadian di mana Presiden Amerika Syarikat muntah ke atas Perdana Menteri mereka sendiri, masyarakat Jepun mula menggunakan perkataan 'Bushu-suru' yang membawa maksud 'to do the Bush thing' atau 'mahu Bush' setiap kali hendak muntah.

Pulang dalam keadaan memalukan dengan tahap ekonomi negara berada dalam keadaan teruk, kajian menunjukkan hanya 48% rakyat Amerika mempercayai pentadbirannya. Presiden Bush mencuba nasib sekali lagi dalam mendapatkan jawatan Presiden untuk penggal kedua. Dia tewas dalam pemilihan Presiden waktu itu.

Pernah mengalami masalah kesihatan di Jepun sehingga mengalami insiden memalukan itu, tahap kesihatannya sehingga kini masih baik sehingga kini. George H.W. Bush memegang rekod sebagai Presiden Amerika Syarikat yang paling panjang usianya, memecahkan rekod yang dipegang oleh Presiden Gerald Ford sebelum ini.


4 Kartun Propaganda Yang Pernah Dihasilkan Disney Semasa Perang Dunia Kedua (Bahagian 2)

Artikel ini adalah sambung artikel sebelum ini iaitu 4 Kartun Propanda Yang Pernah Dihasilkan Disney Semasa Perang Dunia Kedua (Bahagian 1).

Kali ini, kami akan berkongsi 4 lagi filem animasi propaganda yang pernah dihasilkan oleh pihak Disney semasa Perang Dunia Kedua. Video turut disertakan sekiranya para pembaca berminat untuk menonton filem animasi yang disertakan.

Pada ketika ini, rakyat Amerika Syarikat sudah diwajibkan untuk membayar cukai kepada kerajaan. Cerita ini berkisarkan mengenai watak Donald Duck yang sudah bekerjaya yang baru sahaja menerima gajinya. Scrooge McDuck, iaitu satu watak pratagonis yang diwujudkan berperanan untuk sentiasa mengingatkan Donald Duck akan kepentingan menjelaskan cukai pendapatannya.

Kemudian, terdapat watak antagonis, The Spendthrift yang gemar menghasut Donald Duck untuk ke kelab malam untuk berhibur dan berjudi, seterusnya mengabaikan tanggungjawab kepada negara dengan membayar cukai. Narator filem ini kemudian akan mengingatkan kepada penonton bahawa membayar cukai kepada kerajaan secara lagsung bererti membantu kerajaan dalam peperangan kerana lebih banyak senjata dan jentera dapat dihasilkan.

Filem ini menggunakan taktik menakut-nakutkan rakyat dengan mengingatkan mereka bahawa pihak musuh sentiasa menghasilkan senjata tanpa henti siang dan malam untuk mengalahkan mereka dalam perang. Oleh itu, rakyat yang tidak membayar cukai digambar seperti memberi sokongan kepada pihak Nazi. Mesej yang ingin disampaikan dalam filem jelas dengan penggunaan slogan “Are you going to spend for the Axis, or save for Taxes?”.

Filem ini dihasilkan untuk menggambarkan kesan buruk peperangan. Kisahnya bermula apabila Donald Duck telah cuba menyelinap keluar daripada kem tentera pada waktu malam. Tindakannya ini telah dapat dihidu oleh Pete yang memainkan watak sebagai seorang sarjan dalam filem ini.

Apabila kembali ke kem, Donald Duck cuba melarikan sebelum berjaya ditangkap oleh Pete. Beliau telah dicampak ke dalam sebuah kawasan yang dikelilingi pagar berduri, membuatkan beliau percaya kakinya telah terputus (sebenarnya kaki Donald hanyalah tertanam di bawah tanah). Donald telah merampas pistol Pete dan mengacukan ke kepalanya dan mengugut untuk membunuh diri.

Pete bersetuju untuk membenarkan Donald untuk membunuh diri namun ianya mestilah dilakukan secara tersembunyi. Kesempatan ini telah digunakan Donald untuk melarikan diri dan pada ketika inilah beliau baru tersedar bahawa kakinya masih ada. Filem ini mempunyai mesej halus tentang keburukan peperangan. Ianya menggambarkan bahawa seseorang yang tidak mempunyai anggota badan yang sempurna (ditujukan kepada veteran perang) tidak lagi mampu meneruskan kehidupan seperti manusia biasa.

Filem ini mempunyai mesej yang menarik berkaitan konflik diri sendiri. Secara umum, terdapat 2 faktor yang membentuk tindakan dan fikiran seseorang iaitu sebab dan juga emosi. Pada ketika itu surat khabar sering memuatkan info-info yang bertentangan antara satu sama lain, bergantung sama ada syarikat penerbitan tersebut berhaluan kanan atau kiri. Kemudian, digambarkan seorang pemuda yang stress apabila membaca surat khabar dan mendengar radio kerana beliau tidak tahu info yang mana satu patut dipercayainya.

Pada babak ini, narator mengingatkan penonton bahawa pada ketika ini emosi telah menguasai diri pemuda tersebut dan keadaan ini mendorong seseorang itu bertindak tanpa mengambil kira "sebab" perbuatan tersebut dilakukan. Narator kemudian mengatakan itulah gambaran apa yang sebenarnya dilakukan oleh Hitler kepada penduduk Jerman untuk mempengaruhi pemikiran mereka. Hitler telah menyuntik perasaan takut, simpati, bangga dan kebencian untuk memenangi hati rakyat Jerman dan membentuk kesetian rakyat kepadanya.

Secara umumnya, filem ini mempunyai dua mesej yang jelas. Pertama, musuh (Nazi) juga merupakan manusia biasa yang kadang-kala menjadi mangsa akibat emosi mereka sendiri. Keduanya, filem ini mengingatkan penonton bahawa kita sebagai manusia tidak boleh membiarkan emosi dan ketakutan menguasai diri sehingga kita bertindak tanpa berfikiran rasional.

Satu lagi filem yang mempunyai tema dan mesej yang menarik. Filem ini bertujuan untuk menggambarkna keadaan sebenar manusia yang hidup dalam penguasaan pihak Nazi Jerman. Filem dimulakan dengan kelahiran Hans, seorang lelaki yang lahir ketika zaman pemerintahan Nazi. Beliau adalah seorang pelajar yang jujur, baik dan sangat lemah lembut ketika disekolahnya.

Walau bagaimanapun, beliau mempunyai ketahanan diri yang rendah dan seringkali jatuh sakit. Hal ini menyebabkan ibu risau beliau akan mati apabila dilatih menjadi seorang askar Nazi kelak. Guru-gurunya disekolah juga seringkali memerlinya kerana terlalu lemah dan lama-kelamaan menjadikan beliau seorang yang panas baras dan pembenci. Dengan sifat yang dimiliki ini, Hans akhirnya membesar sebagai seorang askar Nazi yang taat setia.

Pihak Disney telah menghasilkan filem animasi ini sebagai peringatan kepada penonton bahawa walaupun Jerman merupakan musuh mereka pada ketika itu, ianya bukan kesalahan askar Jerman seratus peratus. Sebaliknya golongan remaja dan askar Jerman telah ditanam dengan sifat taat setia kepada pemimpin sejak dari kecil lagi. Filem ini diakhiri dengan satu babak yang memaparkan ribuan kubur askar Nazi Jerman dengan mesej bahawa pendidikan yang diberikan di Jerman kepada golongan muda Jerman pada ketika itu akhirnya tetap akan menjadi mereka sebagai askar yang akan mati di medan perang.


Adakah Tembok Besar China Boleh Dilihat Oleh Mata Manusia Dari Angkasa?

Setiap daripada kita pasti pernah mendengar dari kawan-kawan mengenai dakwaan bahawa Tembok Besar China adalah satu-satunya binaan ciptaan manusia yang dapat dilihat oleh mata manusia dari angkasa. Adakah benar dakwaan ini?

Dakwaan ini mungkin berasas memandangkan Tembok Besar China ini mempunyai panjang berukuran 21,000km, sekaligus membolehkannya memegang rekod binaan manusia terpanjang di dunia. Namun, adakah ianya benar-benar boleh dilihat dengan jelas oleh mata manusia daripada angkasa?

Mitos mengenai dakwaan bahawa manusia dapat melihat Tembok Besar China dengan mata kasar daripada angkasa ini dipercayai bermula sekitar tahun 1930-an. Terdapat beberapa sumber awal yang dikatakan menyebabkan penularan mitos ini.

Pertama, pada tahun 1932, rancangan kartun "Ripley's Believe It Or Not" telah memaparkan mengenai kisah Tembok Besar China dan menyatakan ianya “the mightiest work of man, the only one that would be visible to the human eye from the moon" yang bermaksud "satu binaan hebat oleh manusia, satu-satunya binaan manusia yang dapat dilihat oleh mata manusia daripada angkas".

Selain itu, pada tahun 1938 dalam sebuah buku bertajuk "Second Book of Marvels, the Orient" tulisan Richard Halliburton ada tertulis ayat berbunyi “Astronomers say that the Great Wall is the only man-made thing on our planet visible to the human eye from the moon.” yang bermaksud "Para ahli astronomi telah mengatakan bahawa Tembok Besar China adalah satu-satunya binaan manusia yang boleh dilihat oleh mata manusia daripada bulan".

Richard Halliburton merupakan seorang penulis terkenal dan juga seorang pengembara. Buku-bukunya banyak berkaitan kisah pengembaraannya dan laris dijual pada zaman tersebut. Popularitinya pada ketika itu dipercayai antara sebab mitos bahawa Tembok Besar China dapat dilihat dengan mata kasar daripada angkasa terbesar luas diperingkat awal.

Persoalan mengenai mitos ini mula hebat diperkatakan apabila Yang Liwei, angkasawan pertama China sendiri mengatakan bahawa beliau tidak dapat melihat dengan mata kasar binaan tembok besar China ketika berada di angkasa. Pada 2003, China telah menjadi negara ketiga menghantar angkasawan ke angkasa dengan pelancaran misi Shenzhou 5.

Selain itu, mengikut sejarah misi pertama manusia ke angkasa adalah sekitar tahun 1968 oleh Apollo-7 (Amerika Syarikat) dan Argon (Soviet Union). Jika dibandingkan mengikut tahun, misi ke angkasa ini hanya berlaku kira-kira 30 tahun selepas mitos ini tersebar. Maka, timbul pendapat bahawa kenyataan bahawa Tembok Besar China boleh dapat dilihat daripada angkasa secara mata kasar hanyalah anggapan penulis buku "Second Book of Marvels, the Orient" dan penerbit rancangan "Ripley's Believe It Or Not" semata-mata.

Mitos mengenai kemampuan mata manusia untuk melihat Tembok Besar China juga mungkin disebabkan kekeliruan gambar-gambar satelit yang tersebar memaparkan Tembok Besar China dengan jelas. Ketahuilah bahawa gambar-gambar tersebut merupakan gambar berosolusi yang sangat tinggi daripada satelit yang telah dizum (zoom) dan diproses agar objek lebih jelas.

1. Jerebu - China sememangnya terkenal sebagai sebuah negara yang sangat tercemar. Pencemaran udara di China sangat serius sehingga memaksa kerajaan bertindak agresif memperkenalkan polisi-polisi baru untuk mengurangkan pencemaran di negara tersebut. Jerebu yang tebal ini merupakan antara faktor yang menyebabkan binaan Tembok Besar ini tidak dapat dilihat oleh mata manusia di angkasa.

2. Limitasi mata manusia - Seorang profesor Norberto López-Gil dari University of Murcia dari Sepanyol berkata melihat Tembok Besar China daripada angkasa adalah sesuatu yang mustahil mengikut limitasi mata manusia. Melihat Tembok Besar daripada jarak kira-kira 160 km adalah umpama melihat kabel yang mempunyai diameter 2 sentimeter dari jarak 0.5 kilometer. Secara mudahnya, untuk mempunyai kemampuan tersebut, mata manusia mestilah mempunyai ketajaman 3 kali ganda mata burung helang.

3. Rekabentuk tembok - Memang benar Tembok Besar China merupakan sebuah binaan yang sangat besar namun binaannya berselerak dan memanjang. Malah, jika dibandingkan kelebaran tembok ini sekalipun ianya lebih kecil berbanding kelebaran Jambatan Pulau Pinang. Selain itu, tembok ini juga dibina daripada batu-bata yang mempunyai warna hampir sama dengan gunung-gunung disekitarnya.


Sejarah Kitab Holy Bible & Sebab Mengapa Terdapat Versi Yang Berbeza-Beza

Penulis sedar bahawa para pembaca di iluminasi.com terdiri daripada pelbagai latar belakang yang berbeza, dari segi umur, bangsa mahupun agama.

Di sini penulis ingin memohon agar semua pembaca untuk menghormati orang lain walaupun berbeza agama.

Artikel ini ditulis sekadar untuk memberi pengetahuan baharu kepada semua pembaca dan bukannya bertujuan untuk membuktikan siapa betul dan siapa salah.

Jadi, kepada para pembaca semua, bacalah artikel ini dengan hati dan minda yang terbuka.

Bible atau Holy Bible adalah kitab suci bagi penganut agama Kristian. Perkataan Bible diambil daripada perkataan Greek iaitu Biblos yang membawa maksud buku.

Bible terbahagi kepada 2 bahagian. Bahagian pertama mengandungi 39 buah buku yang mengandungi 'pengumuman suci dari Tuhan' (Roman 3:2). Tuhan menginspirasikan manusia untuk menulis buku-buku ini dalam tempoh yang lama, sekitar 1100 tahun dari 1513 BC hingga ke 443 BC.

Kebanyakan dari buku-buku ini ditulis dalam bahasa Hebrew, jadi bahagian ini dipanggil 'Hebrew Scriptures', yang turut dikenali sebagai Old Testament.

Bahagian kedua Bible terdiri daripada 27 buah buku yang juga merupakan 'kata-kata Tuhan' (1 Thessalonians 2:13). Tuhan memberi inspirasi kepada murid-murid Jesus Christ untuk menulis buku ini dalam tempoh yang lebih pendek berbanding bahagian pertama.

Bahagian kedua ditulis dalam tempoh 60 tahun, dari sekitar tahun 41 AD hingga 98 AD. Kebanyakannya ditulis dalam bahasa Greek, jadi bahagian ini dipanggil  'Christian Greek Scriptures', yang turut dikenali sebagai New Testament.

Gabungan kedua-dua bahagian yang terdiri daripada 66 buah buku inspirasi  menghasilkan Bible. Namun, mengapa terdapat banyak versi Bible? Terdapat 3 sebab mengapa terdapat banyak versi Bible yang berbeza-beza.

Pertama, bagi membolehkan manusia membaca Bible dalam bahasa ibunda mereka. Kedua, bagi membuang kesalahan-kesalahan yang dibuat oleh penyalin atau penterjemah. Ketiga, bagi mengemas kini bahasa lama atau kuno.

300 tahun sebelum kehadiran Jesus, ulama-ulama Yahudi mula menterjemah Hebrew Scriptures ke bahasa lain, iaitu Greek. Hasil terjemahan ini dikenali sebagai Greek Septuagint.

Namun, apakah sebab terjemahan ini dilakukan? Sebab utamanya adalah bertujuan untuk membantu orang-orang Yahudi yang pada masa itu bahasa ibundanya adalah Greek, dan bukan Hebrew.

Terjemahan ini membantu mereka untuk lebih dekat dengan 'penulisan suci' tersebut (2 Timothy 3:15). Greek Septuagint juga membantu ramai orang bukan Yahudi, mereka yang berbahasa Greek untuk mengenali ajaran Bible. Bagaimana?

Menurut Profesor W.F. Howard, pada pertengahan abad pertama, Greek Septuagint telah dijadikan Bible di gereja-gereja Kristian.

Mubaligh-mubaligh Kristian telah pergi dari sebuah sinagog (rumah ibadat Yahudi) ke sinagog yang lain bagi 'membuktikan bahawa Messiah adalah Jesus berdasarkan Greek Septuagint itu' (Acts 17:3 , 20:20).

Menurut seorang ilmuan Bible, atas sebab itulah mengapa ramai orang Yahudi mula hilang minat terhadap Greek Septuagint.

Murid-murid Jesus secara progresif menerima buku-buku Christian Greek Scriptures, dan menggabungkannya dengan Greek Septuagint yang telah diterjemah daripada Hebrew Scriptures. Gabungan keduanya menjadi Bible yang digunakan hari ini.

Kira-kira 300 tahun selepas Bible dibukukan, seorang ulama Kristian yang alim iaitu Jerome telah menghasilkan sebuah Bible yang diterjemahkan ke dalam Latin. Hasil terjemahan ini dikenali sebagai Latin Vulgate.

Terdapat banyak Bible yang telah diterjemahkan ke dalam Latin sebelum Latin Vulgate. Jadi, apa tujuan Jerome berbuat demikian?

Menurut beliau, beliau ingin memperbetulkan tafsiran yang salah, kesilapan jelas, dan penambahan serta ketinggalan yang tidak wajar (The International Standard Bible Encyclopedia).

Jerome memperbetulkan banyak kesalahan-kesalahan yang ada. Pihak berkuasa gereja kemudiannya mengumumkan bahawa Latin Vulgate adalah satu-satunya terjemahan yang diluluskan sebagai Bible. Hal ini berterusan selama berabad-abad.

Dalam masa yang sama, penganut agama Kristian terus menterjemahkan Bible ke dalam pelbagai bahasa. Antara yang popular adalah Syriac Peshitta, yang diterjemahkan sekitar abad ke-5.

Hanya pada sekitar abad ke-14 terdapat usaha untuk menterjemahkan kitab suci itu ke dalam bahasa yang mudah difahami oleh orang ramai.

Pada penghujung abad ke-14 di England, John Wycliffe memulakan proses untuk keluar dari genggaman bahasa lama atau kuno dengan menghasilkan Bible di dalam bahasa Inggeris, bahasa yang difahami oleh orang-orangnya.

Tidak lama kemudian, kaedah percetakan yang diperkenalkan oleh Johannes Gutenberg membuka jalan kepada ilmuan Bible untuk menghasilkan dan mengedarkan versi baharu Bible dalam bahasa-bahasa lain ke seluruh Eropah.

Apabila terjemahan bahasa Inggeris makin bercambah, para pengkritik mempersoalkan keperluan untuk mempunyai versi yang berlainan dalam bahasa yang sama.

Seorang ulama Inggeris yang bernama John Lewis pernah menulis bahawa bahasa akan menjadi tua dan sukar untuk difahami. Oleh sebab itu, menjadi suatu kemestian untuk mengkaji semula terjemahan lama bagi mengemas kini kepada bahasa terkini, agar difahami oleh generasi yang masih hidup.

King James Version (KJV) adalah versi Bible yang diterjemah untuk Gereja England. Terjemahan bermula sejak tahun 1604 dan selesai pada 1611. Sesetetengah penganut Kristian beranggapan bahawa tiada terjemahan Bible lain dapat menandingi versi KJV.

New International Version (NIV) adalah versi Bible bagi mazhab Kristian Protestan. Pertama kali diterbitkan pada tahun 1978, NIV telah dikemaskini sebanyak 2 kali iaitu pada tahun 1984 dan 2011.

New Living Translation (NLT) adalah versi Bible yang diterbitkan pada tahun 1996 kepada bahasa Inggeris yang lebih moden. NLT mendapat penerimaan baik kerana dikatakan agak tepat dan mudah untuk dibaca.

New American Standard Bible (NASB) adalah versi Bible yang diterbitkan pada tahun 1971, dan melalui kemas kini pada tahun 1995. NASB sesuai untuk pelajar sekolah menengah.

New Revised Standard Version (NRSV) adalah versi Bible yang diterbitkan pada tahun 1989 melalui editornya iait Bruce M. Metzger. Seperti NASB, NRSV juga sesuai untuk pelajar peringkat sekolah menengah.

New Jerusalem Bible (NJB) adalah versi Bible yang diterbitkan pada tahun 1985 dan versi ini sesuai bagi pengajian dan pengabdian peribadi untuk Kristian bermazhab Roman Katolik.


Apa itu pita Kinesio dan apakah kegunaannya

Mungkin ramai di antara kita pernah melihat di kaca televisyen, sejenis pita pelekat yang digunakan oleh atlet-atlet dalam pelbagai jenis acara sukan. Jika anda tertanya-tanya, ia adalah kaedah aplikasi pita Kinesio. Jadi persoalannya adalah apa itu pita Kinesio dan apakah kegunaannya?

Sedikit sejarah ringkas mengenai pita Kinesio. Di Jepun, Dr. Kenzo Kase mula memperkenalkan kaedah pita Kinesio ini pada tahun 1979. Beliau adalah seorang ahli terapi 'chiropractic' (kaedah rawatan untuk masalah berkaitan otot) dan juga pengamal akupuntur yang berlesen. Dr. Kaze sedar bahawa kaedah terapi secara manual contohnya seperti terapi urutan dan terapi fizikal adalah sangat berkesan untuk pelbagai masalah yang berbeza, tetapi kesannya tidak kekal lama. Beliau inginkan sesuatu yang boleh digunakan untuk meningkatkan keberkesanan kaedah terapi manual dan memanjangkan tempoh keberkesannannya. Kaedah aplikasi pita Kinesio diperkenalkan di Amerika Syarikat pada tahun 1995, dan di Eropah pada tahun 1996. Mungkin anda agak terkejut bahawa kaedah ini sebenarnya telah wujud lebih dari sedekad.

Mungkin ramai orang yang tertanya-tanya apakah yang mampu dilakukan oleh pita Kinesio dan apakah jenis kecederaan yang boleh dirawat dengan aplikasi ini. Pita pelekat Kinesio dibuat daripada 100% gentian elastik yang bebas lateks. Jika dilihat dari jarak dekat, anda mungkin perasan dengan corak seakan ombak, yang dibuat pada pita yang berfungsi seolah-olah cap jari dan membenarkan pita ini 'bernafas.' Pita ini hanya boleh di anjal pada paksi membujur. Pita ini jika digunakan sebaiknya, boleh menyembuhkan kesakitan kronik seperti sakit ketika datang haid. Tetapi perbincangan ini akan memfokuskan kepada atlet dan penggunaan pita ini.

Pita Kinesio boleh menjadi satu aset yang penting kepada para atlet. Ia boleh digunakan di saat genting jika kecederaan melanda secara tiba-tiba. Pita Kinesio sangat kuat dan boleh digunakan dengan kekuatan tegangan yang berbeza. Ramai ahli terapi akan menggunakan kekuatan ketegangan dan teknik yang berbeza untuk membolehkan otot dan ligamen mendapat "bantuan" apabila kecederaan berlaku. Pita ini pada dasarnya menstabilkan bahagian tertentu, misalnya bahu, untuk mengelakkan sebarang kecederaan yang lebih teruk.

Apa yang lebih menarik tentang pita Kinesio adalah ia tidak akan menghalang sebarang pergerakan yang dilakukan, namun bukan pergerakan yang berisiko tinggi untuk mendapat kecederaan. Dalam kebanyakan kes, ketika anda sedang melakukan sebarang aktiviti, kekuatan tegangan pada pita Kinesio akan menjadi lebih kuat untuk tujuan penstabilan. Jadi anda perlu memahami bahawa pita Kinesio ini adalah hanya untuk 'menahan kesakitan' atau menghilangkan kesakitan buat sementara waktu semasa aktiviti sedang dilakukan. Anda masih perlu mendapatkan rawatan lanjut setelah selesai semua aktiviti atau acara sukan yang dilakukan.

Satu lagi aspek penting pita Kinesio bagi para atlet adalah pemulihan. Kerap kali selepas satu pertandingan yang sengit para atlet merasakan tubuh badan mereka sangat letih, atau seseorang atlet itu telah berlatih dengan kadar yang tinggi, kedua-dua keadaan ini memerlukan mereka melalui proses pemulihan. Manipulasi secara manual adalah penting untuk pemulihan. Dengan menggunakan pita Kinesio selepas manipulasi manual, ia boleh meningkatkan keberkesanannya berbanding tanpa penggunaan pita Kinesio. Pita ini boleh membantu 'membuka' tisu di dalam badan untuk memudahkan manipulasi secara manual. Ia akan membekalkan penstabilan secara berterusan kepada bahagian badan yang terjejas dan memberi peluang kepada otot dan ligamen untuk pulih dengan menyerap tekanan dari bahagian yang bekerja secara manual.

Kaedah pita Kinesio juga membantu dari segi penjajaran semula. Jika terdapat bahagian tubuh badan anda yang berada dalam keadaan yang tidak sejajar, pita Kinesio mampu untuk mengembalikan semula bahagian tersebut kepada penjajaran yang sebenar dan membantu para atlet merasa lebih selesa. Dengan penjajaran yang betul, kesakitan dapat dikurangkan dan membantu sendi pulih selepas melakukan sebarang aktiviti.

Pita Kinesio juga boleh mengurangkan kesakitan di bahagian-bahagian tertentu pada badan yang mungkin mengganggu keselesaan. Antara kesakitan yang kerap dialami oleh para atlet adalah di bahagian bawah belakang badan. Selepas melakukan terapi manual, letakkan pita Kinesio di bahagian yang terjejas (dengan menggunakan pelbagai kaedah dalam mengaplikasikannya bergantung kepada bahagian yang tertentu) untuk mengurangkan kesakitan dan ketidakselesaan. Jika terdapat bahagian badan yang lebam dan bengkak, salah sath kaedah aplikasi pita Kinesio yang boleh mengurangkan bengkak dan menghilangkan lebam.

Satu lagi kegunaan yang menarik minat para atlet adalah pita Kinesio boleh digunakan sebelum memulakan sebarang acara sukan. Kebanyakan atlet cenderung untuk mengetahui samada mereka mengalami masalah seperti buku lali terkehel atau tempurung lutut terkeluar dari kedudukan asal. Pita Kinesio boleh diletakkan di bahagian yang terjejas untuk mengelakkan kecederaan jika atlet-atlet ini bercadang untuk melakukan sebarang aktiviti sukan. Dengan menggunakan pita Kinesio sebelum memulakan  sebarang aktiviti boleh menyelamatkan mereka dari sebarang  pembedahan atau kesakitan selepas selesai aktiviti tersebut.

Untuk penggunaan pita Kinesio ini, adalah penting bagi anda untuk mendapatkan khidmat seaeorang yang telah dilatih untuk mengaplikasikannya dan diluluskan oleh CKTI ( Certified Kinesio Tape Instructor), dan mempunyai latar belakang dalam kinesiologi, anatomi dan fisiologi. Ia mungkin kelihatan ringkas, tetapi terdapat beberapa kombinasi dan kekuatan regangan yang berbeza dimana orang-orang yang terlatih ini tahu bagaimana untuk menggunakannya dan mengaplikasikannya dengan sebaiknya.

Untuk mengaplikasikannya sendiri bukanlah sesuatu yang mudah, malah video dari YouTube juga tidak begitu berkesan dalam mengajar kaedah aplikasi pita Kinesio. Tidak rugi untuk berjumpa dengan seseorang yang boleh mengaplikasikannya dengan baik kepada anda, dan hayat pita ini boleh bertahan sehingga lima hari jika anda menggunakan khidmat mereka yang telah dilatih oleh CKTI

Tubuh badan anda adalah sangat penting untuk anda melakukan aktiviti-aktiviti yang sihat jadi anda perlu menjaganya dengan berjumpa dengan para profesional yang mempunyai kelayakan dalam mengaplikasikan kaedah pita Kinesio yang diluluskan oleh CKTI.


Senarai Biasiswa Penuh Pengajian Dalam & Luar Negara Peringkat Diploma, Ijazah, Sarjana & PhD

Menuntut ilmu adalah tuntutan dalam Islam, dan para pelajar adalah fisabilillah menurut agama ini, yang membawa maksud golongan yang berjuang di jalan Allah.

Selain Islam, lain-lain agama juga menuntut penganutnya untuk memperolehi pengetahuan yang luas.

Pendidikan formal di institusi pengajian tinggi memerlukan sokongan kewangan yang teguh kerana menelan perbelanjaan yang tinggi dari segi yuran, elaun sara hidup dan lain-lain.

Dalam keadaan ekonomi negara ini yang kurang stabil, banyak biasiswa daripada kerajaan Malaysia telah ditarik balik berbanding era sebelumnya. Bagi mendapatkan ijazah, ramai graduan terpaksa berhutang dengan PTPTN.

Tahukah anda, terdapat banyak cara untuk memperolehi diploma, ijazah, mahupun sarjana dan PhD secara percuma, yang diperlukan adalah usaha yang gigih, istiqomah dan doa yang tidak putus-putus.

Ramai pelajar lepasan SPM terutamanya tidak sedar akan altenatif kepada PTPTN, dek kerana kurang pendedahan sama ada dari pihak sekolah mahupun keluarga.

Artikel kali ini bertujuan memberi pendedahan kepada semua (bukan pelajar sahaja) akan bantuan kewangan yang ada bagi melanjutkan pengajian ke peringkat lebih tinggi.

Universiti Musashino di Tokyo, Jepun menawarkan biasiswa untuk rakyat Malaysia yang berminat untuk mengikuti program sarjana selama 4 tahun. Universiti ini menawarkan biasiswa kerana ingin menarik pelajar asing ke fakulti Pengajian Global mereka.

Biasiswa bersempena 50 tahun kemerdekaan Malaysia bertujuan memberi peluang kepada pelajar Malaysia yang cemerlang untuk melanjutkan pengajian peringkat pascasiswazah di University of Oxford.

Jabatan biasiswa telah mendapat tawaran dari Kedutaan Iran di Kuala Lumpur untuk menawarkan: Biasiswa Kerajaan Republik Iran 2018 yang ditawarkan kepada rakyat Malaysia untuk Ijazah Sarjana Muda, Sarjana, & PhD belajar di 25 buah universiti terkenal di Iran.

Biasiswa ini terbuka kepada semua warganegara Malaysia. Calon perlu memenuhi syarat yang ditetapkan oleh jawatankuasa penganjuran Biasiswa Komanwel UK.

Kolej Perubatan Antarabangsa (IMU) menawarkan tajaan penuh dan tajaan separa selain jaminan pekerjaan selepas tamat pengajian bagi anda yang berminat untuk mengikuti pengajian Diploma Kejururawatan di IMC.

Biasiswa berprestij dan eksklusif ini ditawarkan kepada pelajar cemerlang dan berbakat kepimpinan yang tinggi. Ianya memberikan sokongan kewangan kepada bakal graduan yang mengikuti pengajian di peringkat Ijazah Sarjana Muda di IPTA mahupun IPTS dalam negara. Penerima biasiswa ini digelar Tunku Scholars.

Institut Teknologi Asia (AIT) mengendalikan beberapa biasiswa peringkat Sarjana yang disediakan oleh Kerajaan Diraja Thailand (RTG) kepada calon berkelayakan dengan kelayakan akademik yang cemerlang dari Thailand dan dari mana-mana negara di Asia yang lain.

Setiap tahun, The star berkolaborasi dengan institusi-institusi pendidikan terbaik dalam menyediakan tawaran biasiswa kepada pelajar yang cemerlang untuk melanjutkan pengajian ke peringkat lebih tinggi. Biasiswa ini ditawarkan untuk semua disiplin pengajian bermula daripada peringkat pra-universiti, ijazah sarjana muda.

Apa yang menariknya, sekiranya anda memperolehi biasiswa ini anda tidak terikat dengan institusi yang memberi biasiswa ini selepas menamatkan pengajian kelak.

Universiti Chulalongkorn menawarkan biasiswa untuk pelajar bukan warganegara Thailand untuk tahun akademik 2018-2019. ISE menawarkan empat program pengajian yang diajar sepenuhnya dalam bahasa Inggeris di peringkat Sarjana, di ibu negaranya iaitu Bangkok.

Dalam inisiatif memperkasakan kaum wanita untuk mengejar masa depan yang cerah, Fair & Lovely menawarkan biasiswa berjumlah RM200,000* untuk dibahagikan kepada 40 mahasiswi yang layak di kalangan 7 universiti awam dengan mata undian tertinggi.

Universiti Malaysia Terengganu (UMT) menawarkan biasiswa kepada pelajar di rantau ASEAN bagi pengambilan bulan Februari dan September 2018. UMT akan memilih calon terbaik dari Universiti-universiti ASEAN untuk melanjutkan pengajian ke UMT.

Biasiswa karangkraf adalah sebuah Dana Pendidikan yang diwujudkan oleh KUMPULAN MEDIA KARANGKRAF untuk membantu para pelajar lepasan SPM, STPM & DIPLOMA yang berhasrat untuk melanjutkan pengajian ke peringkat Asasi, Diploma dan Ijazah di IPTS.

Terdapat terlalu banyak biasiswa lain yang boleh dipohon, antaranya termasuklah:

Terdapat terlalu banyak biasiswa yang ada, cuma memerlukan usaha gigih anda untuk terus mencari biasiswa yang sesuai mengikut kursus, peringkat pengajian, negara dan keutamaan anda.

Terdapat banyak lagi senarai biasiswa yang tidak diletakkan dalam artikel ini, namun pastikan anda melawat laman sesawang di bawah untuk mencari lebih banyak maklumat tentang lain-lain biasiswa yang ada.

BERKAITAN: Senarai Biasiswa Penuh Pengajian Dalam & Luar Negara Bagi Pelajar Lepasan SPM & STPM


Cara alternatif untuk merawat perasaan kecewa dalam percintaan

Apabila hubungan cinta yang dijalin selama bertahun-tahun putus ditengah jalan, ataupun cinta kita hanya bertepuk sebelah tangan, mestilah kita berasa kecewa dan patah hati. Bila emosi terganggu dan jiwa tertekan, mulalah syaitan berbisik-bisik untuk pikat balik hati si dia dengan menggunakan minyak senyonyong, ataupun Nauzubillah, santau bekas kekasih kita, bukan?

Jangan, semua itu tidak akan menyelesaikan masalah. Cara terbaik adalah melepaskan semuanya dan mulakan episod kehidupan yang baru. Cakap memang mudah, namun untuk move on itu bukanlah perkara yang senang. Cubalah amalkan tips dibawah, mungkin ianya dapat membantu anda!

Seperti namanya, aromaterapi merupakan gabungan dua perkataan, aroma yang membawa maksud bau, dan terapi yang bermaksud rawatan untuk kembali sembuh.

Mesti ada yang terfikir, apa yang bauan bunga boleh buat untuk menyembuhkan hati yang luka?

Bau merupakan salah satu deria yang memainkan peranan penting dalam mencorak kehidupan seharian kita. Bau nasi goreng kampung mampu buat perut kita yang tidak lapar berkeroncong, bau busuk jamban yang tidak flush boleh buat hajat untuk buang air kita terbantut, dan bau coffee di cafe boleh mengimbau balik kenangan kita menetap di Paris tahun lalu.

Meskipun bau bunga seperti lavender tidak mampu melupakan kenangan anda serta bekas pasangan daripada kotak memori anda, namun, mengikut kajian, bau mampu menenangkan perasaan dan emosi. Bukankah emosi yang berkecamuk dan perasaan negatif sinonim dengan orang yang sedang berduka?

Mengikut kajian juga, aromaterapi, khususnya bauan bunga juga mampu membantu anda untuk lebih fokus, mudah tidur, mengawal anak yang sering meragam dan sebagainya.

Antara contoh aromaterapi mudah dan murah adalah dengan menggunakan essential oil (minyak pati) lavender. Minyak pati lain seperti rose maroc dan melissa juga sesuai, namun lavender merupakan ‘ibu segala minyak’ yang mempunyai khasiat yang sangat banyak.

Kebanyakan kita yang beragama islam khususnya selalu berpendapat yang amalan meditasi ini seperti meniru amalan agama lain.

Sebenarnya, meditasi yang dimaksudkan disini bukanlah pergi bertapa didalam gua selama 5 tahun atau menyendiri di kuil atas pergunungan Himalaya selama seminggu. Sebaliknya meditasi adalah aktiviti meluangkan sedikit masa untuk kosongkan minda dan berehat.

Sama seperti waktu kita bersolat, menerusi meditasi kita akan kosongkan minda, lepaskan segala kerisauan yang ada di dalam kepada dan bernafas mengikut arahan dan saranan pengajar anda.

Sekiranya anda kurang yakin untuk berjumpa profesional, anda boleh cuba untuk muat turun aplikasi seperti headspace ataupun hellomind di Appstore ataupun GooglePlay.

Jangan risau, meditasi yang penulis maksudkan disini adalah lebih kepada mengawal emosi, minda dan pernafasan. Seperti bau, minda merupakan sebab utama kita sukar untuk move on. Manakan tidaknya, semakin kita cuba untuk melupakan si dia, semakin bertubi-tubi pula memori dan kenangan di tepi pantai Cote-d’Azur yang bertandang.

Melalui meditasi, anda tidak akan lupakan semuanya. Mana mungkin boleh lupa! Namun, anda akan mempunyai kekuatan untuk mengawal apa yang bermain di dalam kepala anda dengan lebih mahir.

Apabila kenangan lepak bersama-sama sambil tengok movie bersama si dia datang mengetuk pintu hati anda, kali ini minda anda dengan mudah dan kuatnya mampu berkata: TIDAK.

Kita juga selalu ragu-ragu setiap kali terdengar amalan ‘hipnosis’. Ada juga yang berpendapat yang menerusi hipnosis ini kita boleh mengawal perbuatan, perkataan, serta tingkah laku orang lain. Amalan yang boleh kawal orang lain itu namanya pukau, sejenis sihir yang sudah tidak asing lagi dalam masyarakat kita. Tetapi, hipnosis pula merupakan ‘keadaan’ yang membolehkan minda bawah sedar kita boleh diprogramkan.

Menurut pengalaman sesetengah orang yang pernah mencuba hipnosis semata-mata untuk rawat hati yang patah, mereka langsung tak lupakan bekas buah hati mereka. Sebaliknya, fikiran mereka secara beransur-ansur ‘terlupa’ akan luka dihati dan lebih fokus kepada matlamat hidup mereka.

Yang paling penting sekali, jangan lupa untuk berdoa. Sebab bukankah doa merupakan senjata seorang muslim? Mungkin ada hikmah dan pengajaran yang sangat besar disebalik episod duka anda hari ini. Jadi, jangan berduka! C’est le temps qui nous guidera.

Cuba kongsikan cara peribadi anda (yang positif dan unik) untuk move on. Berkongsi itukan amalan yang mulia!


5 Bandar Paling Sejuk Di Dunia

Hidup dalam negara yang panas seperti negara kita mempunyai cabaran-cabarannya yang tersendiri, walaupun cuaca di negara kita sebenarnya tidaklah sepanas banyak tempat lain di dunia.

Tinggal dalam negara yang beriklim sejuk pula membawa beberapa cabaran baru yang kita selama ini, belum pernah tempuhi. Melihat masyarakat di luar sana yang terpaksa meredah salji yang menyukarkan perjalanan, pasti mereka sudah lali dengan rintangan yang ada namun hakikatnya banyak juga isu yang timbul apabila cuaca menjadi terlalu dingin.

Sempena negara kita tengah mengalami cuaca yang dingin, sehinggakan ramai yang berangan-angan nak mula pakai baju sejuk, apa kata kita lihat 5 bandar di dunia yang mempunyai cuaca paling sejuk antara semua bandar di dunia.

Terletak di bahagian timur laut China, Harbin adalah ibu negeri kepada Heilongjiang yang mempunyai populasi seramai 10 juta orang penduduk. Iklim di Harbin sentiasa sejuk dengan bulan Januari mencatatkan suhu paling rendah sehingga mampu mencapai -24 darjah celcius pada waktu malam.

Setiap bulan, kebiasaannya ada 6 hari salji akan turun di daerah tersebut. Walaupun suhunya mencapai tahap beku, bahang suria tetap masih boleh dirasai menyeimbangkan cuaca di Harbin.Apabila tiba musim sejuk sebenar dalam bulan Januari, penduduk di situ akan mengadakan pesta musim sejuk, membina bermacam jenis ukiran menggunakan salji dan ais sebagai tarikan pelancong untuk berkunjung ke sana.

Ibu negeri kepada Manitoba, Winnipeg merupakan rumah kepada lebih 715 ribu penduduk dan merupakan antara bandar paling sejuk di bahagian Amerika Utara.

Akibat kesejukan melampau yang mampu mencecah -45 darjah celcius, banyak isu akibat kesejukan itu melanda penduduk Winnipeg. Operasi hidup mereka tergendala, banyak paip-paip air terpaksa dibaiki akibat retak dan bateri kereta mudah rosak kerana cuaca yang terlampau sejuk.

Terletak berdekatakan dengan kutub utara, Dudinka yang terletak dalam negeri Krasnoyarsk Krai, merupakan antara bandar yang paling atas sekali kedudukannya dalam peta dunia. Berpopulasi hanya sekitar 20 ribu penduduk, Dudinka adalah sebuah bandar pelabuhan dengan aktiviti perdagangan banyak berlaku di situ.

Mempunyai purata suhu -28 darjah celcius dalam bulan Januari dan paling 'panas' pun -12 darjah, hidup di Dudinka memang agak sukar. Pada tahun 2015, berlaku insiden di mana paip air bocor dan memenuhi jalan, kemudian membeku ekoran suhu mencapai -40 darjah celcius ketika itu.

Banyak kenderaan serta harta benda penduduk terperangkap disaluti ais sehingga mengakibatkan kerugian besar pada mereka.

Ditubuhkan pada tahun 1934, bandar Yellowknife merupakan sebuah bandar perlombongan yang hanya mempunyai penduduk seramai 20 ribu orang. Mempunyai purata suhu -26 darjah pada musim sejuk, suhu paling rendah dicatatkan di Yellowknife adalah -52 darjah celcius.

Mempunyai waktu siang yang panjang, aktiviti ekonomi Yellowknife sebelum ini adalah perlombongan emas sebelum lombong itu ditutup. Yellowknife kemudian bangkit menjadi salah satu sumber utama dunia bagi berlian, ekoran penemuan dan pembukaan banyak lombong berlian di kawasan tersebut.

Yakutsk adalah sebuah bandar kecil yang boleh dikatakan senasib dengan adik beradiknya, Dudinka. Mempunyai populasi hanya sekitar 282 ribu orang yang mengatakan suhu -40 darjah celcius sebagai sejuk tetapi tidak cukup sejuk, kehidupan di Yakutsk cukup mencabar. Enjin kereta yang sudah berjaya dihidupkan selalunya terpaksa dibiarkan berjalan kerana takut tidak berjaya dihidupkan semula.

Bagi mereka yang sudah merasai cuaca di sana ketika suhu paling dingin - seseorang itu hanya mampu bertahan selama 15 minit sebelum badan mula menjadi sakit dan otot sudah lagi tidak mampu bergerak. Ketika ini, suhu di sana mencapai -62 darjah celcius sehinggakan pengukur suhu rasmi dibandar mereka pun, pecah.


Kisah Tsutomu Yamaguchi : Lelaki Yang Merasai Dua Letupan Bom Atom dan Terus Hidup

Tsutomu Yamaguchi sedang merancang untuk meninggalkan bandar Hiroshima selepas habis tempoh tiga bulan tugasan dia di situ, ekoran tugasnya menyelia sebagai jurutera marin bersama Mitsubishi Heavy Industries.

Pada 6 Ogos 1945, dia sepatutnya berangkat pulang ke rumah kembali kepada isterinya, Hisako dan anaknya yang masih kecil bernama Katsuoshi. Tertinggal permit perjalanan di pelabuhan tempat dia bekerja, dua rakannya, Akira Iwanaga dan Kuniyoshi Sato beredar dahulu, sementara Tsutomu balik semula ke pelabuhan.

Sekitar jam 8.15 pagi, Tsutomu yang sedang berjalan kaki terdengar deruman bunyi enjin pesawat dari udara. Dia nampak sebuah pesawat menjatuhkan satu objek yang mempunyai payung terjun. Sejenak kemudian, Tsutomu tidak mampu melihat apa-apa, hanya cahaya memenuhi penglihatan. Sempat Tsutomu berbaring atas tanah sebelum satu letupan kuat kedengaran.

Tercampak Tsutomu ke udara berpusing-pusing sebelum jatuh kembali ke tanah. Tidak menyedari apa yang telah berlaku akibat pengsan, Tsutomu tersedar dalam keadaan segala-galanya gelap tanpa sebarang bunyi. Di kejauhan dia nampak awan gergasi berbentuk cendawan terbentuk di bandar Hiroshima. Wajah dan tangannya melecur teruk sementara gegendang telinganya pecah, menjejaskan pendengarannya.

Kedudukan Tsutomu ketika itu lebih kurang 3 kilometer saja dari lokasi di mana bom atom dijatuhkan oleh pesawat B-29 milik tentera Amerika Syarikat. Berlegar-legar mencari arah, Tsutomi menemui Akira dan Kuniyoshi yang terselamat. Terpaksa bermalam di situ, mereka bertiga mendapat khabar laluan keretapi masih lagi berfungsi. Berjaya menaiki keretapi, sepanjang perjalanan Tustomu menyaksikan sendiri kesan letupan tersebut. Banyak lagi api belum dapat dipadamkan. Badan bergelimpangan tanpa diuruskan.

Jambatan runtuh membuatkan perjalanan terhenti memaksa penumpang termasuklah mereka bertiga meredah sungai yang dipenuhi mayat, sebelum menyambung perjalanan dengan keretapi ke Nagasaki. Setibanya di sana, Tsutomu terus ke sebuah hospital merawat kecederaannya. Wajah yang melecur menyukarkan Tsutomu berkata-kata dan dikenali.

Sehinggakan apabila tiba di rumahnya sendiri, dia menghadapi masalah untuk meyakinkan keluarganya yang dia sudah pulang.

Kesan lecuran pada tubuh tidak menghalang untuk Tsutomu kembali bekerja pada pagi 9 Ogos 1945. Dipanggil masuk untuk memberikan laporan tentang apa yang berlaku pada pelabuhan milik Mistubishi di Hiroshima, Tsutomu menceritakan kisah beliau tentang hari itu kerana pihak Mitsubishi tidak dapat mempercayai berita tentang kekuatan sebuah bom yang mampu menghancurkan satu bandar.

Ketika masih lagi dalam perbincangan itulah, perkara yang telah dilalui oleh Tsutomu 3 hari lepas di Hiroshima, berlaku lagi sekali. Cahaya putih mula menutup penglihatan Tsutomu/ Menyedari apa yang dia sudah lalui sedang berlaku lagi, Tsutomu cepat-cepat berbaring di atas lantai.

Impak letupan membuatkan kain yang membalut lukanya tertanggal dan sekali lagi Tsutomu merasai gelombang radisasi daripada bom yang sebenarnya lebih kuat berbanding dengan bom di HIroshima. Nasib Tsutomu lebih baik kali ini. Pejabatnya yang terletak di kawasan yang agak berbukit menjadi penghadang kepada impak bom tersebut.

Begitupun, bangunan tempat Tsutomu bekerja tetap rosak teruk dan hampir ranap.

Berlari ke rumah sepantas yang boleh, Tsutomu melihat rumahnya runtuh. Berdepan situasi menakutkan kehilangan keluarganya, Tsutomu berlegar-legar sebelum menemui isteri dan anaknya dalam keadaan cedera ringan. Isteri Tsutomu dan anaknya Katsuoshi bernasib baik, berada di luar bagi mendapatkan ubat lecur untuk luka suaminya. Isteri Tsutomu berjaya berlindung dalam sebuah terowong ketika letupan berlaku.

Jika dilihat, kecederaan yang dialami oleh Tsutomu 3 hari awal dalam letupan pertama, secara tidak sengaja telah menyelamatkan nyawa keluarganya sendiri.

Terselamat dalam kedua-dua letupan itu memberi kesan pada fizikal Tsutomu. Radiasi yang diterima dua kali mula menyebabkan rambutnya gugur dan tangannya mula menunjukkan kesan reput. Muntah-muntah sudah jadi rutin beliau.

Kerajaan Jepun menerusi Maharaja Hirohito mengumumkan perletakan senjata dan menyerah diri pada 15 Ogos 1945, lebih seminggu selepas bom pertama dilepaskan di HIrosshima.

Walaupun hidupnya merana, keadaan Tsutomu semakin lama beransur baik dan dia kembali menjalani hidup biasa. Semasa Jepun diperintah oleh tentera Perikatan, Tsutomu sempat bertugas sebagai penterjemah kepada tentera Amerika Syarikat, sebelum kembali bekerja sebagai jurutera marin bersama Mitsubishi.

Keluarganya dikurniakan dua lagi anak perempuan selepas tragedi itu, namun kesan radiasi tetap tidak mampu hilang sebegitu sahaja. Salah seorang anak perempuannya, Toshiko menceritakan Tsutomu terpaksa hidup dengan balutan sepanjang masa bagi melindungi kulitnya dan kepalanya botak, walaupun lama-kelamaan rambut mula tumbuh semula. Isteri Tsutomu yang turut terkena hujan yang turun selepas letupan, yang digelarkan 'hujan hitam' oleh penduduk Jepun juga mengalami masalah radiasi yang teruk.

Anak sulungnya yang terselamat dalam letupan di Nagasaki, Katsuoshi meninggal dunia akibat kanser pada tahun 2005. Anak perempuannya, Naoko sakit sepanjang hidup dan Toshiko sendiri menghadapi masalah sel darah putih yang sentiasa rendah. Isteri Tsutomu akhirnya meninggal akibat kanser buah pinggang dan hati, selepas merana sepanjang hayat.

Dianggarkan seramai 260,000 orang yang terselamat selepas letupan bom atom itu berjaya meneruskan hidup. Dalam kumpulan itu, dianggarkan ada 165 orang yang mempunyai nasib sama dengan Tsutomu - merasai kesan kedua-dua letupan di Hiroshima dan Nagasaki. Dua rakannya yang turut berada di Hiroshima, Akira dan Kuniyoshi juga turut berada di Nagasaki ketika letupan kedua.

Tsutomu tidak gemar menceritakan pengalamannya kepada orang lain, memilih untuk menyimpan kisahnya sendirian. Dia meneruskan hidup seperti biasa, mengelakkan dirinya daripada terlibat dalam sebarang aktiviti tunjuk perasaan anti bom atom selepas itu.

Pada 1957, kerajaan Jepun mengumumkan rakyat yang terkena letupan bom akan diberikan status 'hibakusha' bagi membolehkan bantuan dan dana hidup disalurkan kepada mereka. Tsutomu diiktiraf sebagai individu yang terselamat daripada letupan di Nagasaki dalam kad yang dikeluarkan, tanpa insiden di Hiroshima diambil kira. Tsutomu tidak memandang perkara itu sebagai satu perkara yang perlu diperbesarkan.

Dia meneruskan hidup seperti biasa. Hanya mereka yang rapat tahu dia adalah salah seorang individu unik yang terselamat dalam letupan dua bom atom.

Masih dihantui imej badan-badan terapung dalam sungai serta gambaran manusia yang luruh dagingnya selepas letupan yang dilihat di depan mata, Tsutomu mula lantang mengkritik isu bom atom selepas kematian anak sulungnya Katsuoshi pada tahun 2005.

Dia menulis sebuah buku tentang tragedi tersebut , memilih untuk menceritakan pengalamannya dalam bentuk sajak. Pendedahan itu membolehkan Tsutomu terpanggil menjadi tetamu kepada sebuah dokumentari bertajuk Nijuuhibaku atau 'DIbom dua kali, Terselamat dua kali' yang disiarkan pada tahun 2006 di Jepun.

Ekoran pendedahan itu, Tsutomu dijemput untuk memberikan ucapan pada persidangan Pertubuhan Bangsa-Bangsa Bersatu. Tsutomu menggunakan peluang itu bagi menggesa senjata nuklear diharamkan dan memohon kerjasama kerajaan-kerajaan dunia supaya tidak lagi membangunkan senjata sekuat bom atom.

Pada Januari 2009, Tsutomu melakukan permohonan membetulkan kad hibakusha beliau supaya status Hiroshima dimasukkan sekali. Kerajaan Jepun mengiktiraf permohonan itu dan Tsutomu secara rasmi menjadi satu-satunya individu yang diiktiraf terselamat dalam dua letupan bom atom.

Setahun kemudian, pada 4 Januari 2010, Tsutomu Yamaguchi menghembuskan nafas terakhir akibat kanser perut yang melanda beliau sekian lama pada usia 93 tahun, selepas menyaksikan sendiri keburukan penggunaan senjata nuklear dalam menyelesaikan sengketa antara negara.


Legasi Sebenar Kurt Cobain : Falsafah Punk Yang Membuka Muzik Pada Masyarakat Dunia

Walaupun sudah hampir 24 tahun kematian beliau, nama Kurt Cobain tetap terus disebut-sebut sebagai salah seorang ikon muzik Amerika Syarikat yang paling berpengaruh. Kita lupakan sebentar kisah dia membunuh diri kerana itu bukannya topik perbincangan artikel ini.

Dalam internet, majalah dan di kalangan peminat muzik sendiri, ramai yang gemar membincangkan berkenaan teknik Kurt Cobain bermain gitar. Bagi sesetengah pihak, Kurt adalah seorang pemain gitar yang teruk. Bagi satu pihak lain yang menyokong beliau, Kurt adalah seorang pemain gitar yang menggunakan sepenuhnya kuasa instrumen gitar dalam muzik beliau.

Teknik Kurt bermain gitar sebenarnya memang biasa. Dia bukanlah seorang pemain gitar teknikal macam Jimi Hendrix atau Steve Vai dan juga bukan seorang pemain gitar rhythm yang hebat, tetapi sebagai satu-satunya pemain gitar dalam trio muzik - dia memang hebat. Kebanyakan lagu yang dihasilkan Kurt adalah lagu yang memerlukan pengetahuan gitar asas. Teknik plucking dia juga senang sebenarnya. Kurt banyak memasukkan elemen punk dalam muzik dia yang membuatkan cara dan teknik dia bermain gitar pun, agak rutin dan ringkas.

Dari segi teknikal, kebanyakan lagu NIrvana tidak banyak kelainan dari segi teknik bermain gitarnya. Kurt hanya menggunakan strumming suka hati dia dan sekiranya teknik plucking digunakan, melodinya simple macam dalam lagu 'Dumb' atau 'Heart Shaped Box.' Nak dengar contoh plucking Kurt Cobain yang jadi trademark dia, dengarkan bahagian verse dalam lagu 'Lithium.'

Selain itu, Kurt juga bertanggungjawab mempopularkan semula teknik 'slow-loud-slow-loud' dalam lagu dia yang ditiru daripada kumpulan Pixies. Kurt kerap menyebut album 'Santa Rosa' hasil Pixies mengubah perspektifnya terhadap muzik.

Melodi dalam lagu Nirvana memang kebanyakannya pusing-pusing macam tu saja, tapi bila anda dengar kesemua album rasmi Kurt semasa dia hidup (termasuklah album klasik Unplugged in New York) kita boleh bezakan lagu dia dengan mudah. Ini kerana setiap lagu ciptaan beliau mempunyai identiti yang berbeza walaupun teknik permainan gitarnya sama.

Kurt bukan seorang pemain gitar yang handal daripada segi teknik. Jika kita nak cerita pasal pemain gitar yang handal, mungkin ada beribu gitaris lain yang lagi cekap dari dia, namun Kurt berjaya mengajar kita satu benda tentang muzik; irama dan melodi tak perlu terlalu teknikal untuk dikatakan bagus. Apa yang penting adalah jiwa lagu tersebut.

Semangat itulah yang menyemarakkan ramai anak muda generasi 80 an dan 90 an untuk belajar bermain gitar menggunakan lagu-lagu Nirvana. Sejarah Kurt Cobain belajar gitar juga ringkas - dia belajar gitar selama sebulan, memperkemaskan kemahiran dengan mula bermain lagu AC/DC 'Back in Black' sebelum mencipta lagu sendiri secara suka-suka.

Jika Kurt bermula dengan lagu AC/DC, pasti ramai di antara kita mula belajar bermain gitar dengan lagu 'Come As You Are' atau 'Smells Like Teen Spirits.'

Ramai artis luar dan tempatan terikut dengan cara Kurt, khasnya di Malaysia. Cara Kurt menjadi ikutan kumpulan OAG pada ketika awal kemunculannya.

Elemen grunge pada album pertama Butterfingers cukup cantik bergabung dengan melodi-melodi klasik Melayu. Sehingga kini, pengaruh teknik Kurt dapat dilihat pada beberapa kumpulan indie di Malaysia khasnya kumpulan Nervedeless yang cukup sinonim dengan muzik era kegemilangan NIrvana di Malaysia ketika ini.

Falsafah muzik Cobain menular mempengaruhi ramai karyawan. John Frusicante gitaris Red Hot Chilli Peppers mengakui teknik Kurt bermain bukan untuk membuat orang kagum dengan jari jemari yang pantas. Kebolehan semulajadi Kurt Cobain bermain gitar adalah bagaimana bakatnya mengaplikasikan apa saja not muzik yang dirasakan sesuai ketika itu secara spontan.

Rivers Cuomo, vokalis kumpulan Weezer mengakui lagu Kurt banyak menjadi panduan kepada dia secara tidak sengaja dalam mencipta lagu, semasa kumpulan Weezer baru saja hendak bermula. Rivers mengaku album Nevermind yang ditulis Kurt banyak 'mendidik' beliau tentang pertukaran kord lagu, rentak dan melodi serta perkara-perkara senang yang sebelum ini dipandang sebagai perlu sukar. Bagi Rivers, Kurt mengubah cara dia melihat pembikinan sesebuah lagu itu boleh tidak perlu banyak komplikasi.

Tidak ada individu lain yang lebih layak memperkatakan tentang cara Kurt bermain gitar melainkan produser album lejen Nevermind sendiri. Butch Vig menjelaskan Kurt Cobain tidak berminat dengan skala atau kord sukar pada gitar. Dia juga tidak peduli tentang latihan untuk melatih kepantasan. Apa yang Kurt ada, menurut Butch adalah bakat semulajadi mencipta melodi ringkas yang senang diingati semua orang.

Kata Butch, permainan Kurt kasar tapi penuh dengan mesej dan sangat bertenaga. Kurt bermain gitar pandai-pandai sendiri, kerana dia sendiri belajar gitar pandai-pandai sendiri jadi cara dia bermain juga tidak mengikut peraturan serta teori muzik biasa.

Atas sebab-sebab itulah jika anda tanya mana-mana pemain muzik siapa individu yang banyak mempengaruhi mereka sebagai pemain gitar, nama Kurt Cobain akan kerap kedengaran.

Tekniknya ringkas, pertukaran kordnya boleh dipelajari cepat dan anda mungkin dapat bermain lagu-lagu Nirvana selepas sebulan dua baru belajar sentuh gitar. Atas falsafah itu, Kurt secara tidak rasmi menjadi guru kepada ribuan pemain gitar di seluruh dunia walaupun dirinya sudah tiada akibat tragedi bunuh diri.

Amat mudah untuk seseorang rasa seronok bermain instrumen sambil menyanyikan lagu yang ditulis oleh Kurt.

Permainan gitar dalam lagu Nirvana amat mudah untuk diikut tetapi sangat sukar untuk ditiru, walaupun pemainnya mempunyai kemahiran gitar yang super dahsyat. Saksikan saja persembahan-persembahan artis lain yang cuba menyanyikan lagu Nirvana, pasti tidak sama walaupun permainannya lebih kemas, teratur dan cantik.

Kurt Cobain adalah antara karyawan yang berjaya menyatukan emosi dan perasaan dalam muziknya, dalam bentuk mudah dipelajari dan dimainkan, tetapi sukar untuk dicipta semula oleh sesiapa saja. Teknik Kurt mudah diikut tetapi hanya Kurt sahaja yang boleh memainkannya dan teknik Kurt sendiri sebenarnya caca-merba.

Sekolah gitar dan falsafah muzik Kurt Cobain terus berkembang mengambil pelajar baru secara organik, melatih bakal pemain gitar secara percuma sehinggalah individu tersebut mampu menjadi seorang pengkarya yang sekadar suka-suka atau benar-benar serius mahu menjadikannya kerjaya.

Legasi Kurt Cobain bukanlah sekadar lagu-lagunya saja. Dia meninggalkan kepada dunia muzik dan generasi anak muda satu falsafah penting sebagai legasi terbesar dirinya tanpa sengaja - sesiapa pun boleh cuba berkarya dan tak perlu malu kemahiran kita tidak setinggi mana. Yang penting kita berani mencuba tanpa mempedulikan orang yang mengkritik kekurangan kita.


4 Kartun Propanda Yang Pernah Dihasilkan Disney Semasa Perang Dunia Kedua (Bahagian 1)

Syarikat The Walt Disney Company atau ringkasnya Disney sememangnya sebuah syarikat besar dalam bidang penghasilan filem animasi kartun kanak-kanak di seluruh dunia. Antara karakter-karakter popularnya yang menjadi kegilaan kanak-kanak adalah Mickey Mouse, Donald Duck dan banyak lagi.

Walaupun banyak syarikat-syarikat baru yang wujud dalam bidang filem animasi kartun kanak-kanak, animasi-animasi kartun keluaran Disney masih kekal relevan sehingga ke hari ini dengan kemunculan karakter dan jalan cerita baru. Mengikut sejarah, syarikat ini diasaskan Walt Disney dan Roy O. Disney dan berpangkalan di Amerika Syarikat.

Syarikat ini ditubuhkan pada tahun 1923, iaitu sebelum Perang Dunia Kedua lagi. Dengan kekuatan pengaruhnya pada ketika itu, tahukah anda bahawa Disney juga pernah menghasilkan filem-filem propaganda mengenai Perang Dunia Kedua. Amerika Syarikat pernah melantik dan mengupah pihak Disney untuk menghasilkan animasi propaganda anti-Nazi.

Selain itu juga, Disney juga pernah menghasilkan animasi yang menggambarkan akan kesan buruk peperangan. Kali ini, pihak iluminasi ingin berkongsi beberapa animasi propaganda yang pernah dihasilkan Disney. Menariknya, kebanyakan animasi ini telah dimuatnaik di laman Youtube dan masih boleh ditonton sehingga ke hari ini.

Filem ini bukan calang-calang filem animasi yang pernah dihasilkan. Ianya pernah memenagi anugerah Academy Award dalam kategori Best Animated Short Subject pada tahun 1943. Jalan ceritanya berkisarkan tentang Donald Duck yang hidup dalam dunia di bawah pengaruh Nazi. Kisahnya bermula apabila beliau bangun daripada tidur dan mengenakan pakaian uniform tentera Nazi.

Kehidupannya digambarkan sebagai sukar. Beliau juga dipaksa bekerja sebagai buruh paksa di sebuah kilang dan dikawal rapi bagi memastikan beliau tidak memberontak. Donald Duck juga dipaksa untuk sentiasa menjerit "Heil Hitler" untuk menunjukkan taat setianya kepada Hitler.

Filem ini berakhir apabila beliau terjaga daripada tidur. Rupanya-rupanya perkara yang telah berlaku itu hanyalah sebuah mimpi. Filem ini bertujuan untuk memberi gambaran kepada penduduk Amerika Syarikat akan kesan buruk sekiranya mereka diperintah oleh pihak Nazi. Ianya juga mendidik penonton (penduduk tempatan) bahawa mereka perlu bersyukur kerana dapat hidup aman sebagai warganegara Amerika Syarikat.

Filem animasi pendek ini adalah usaha untuk menggalakkan rakyat untuk menyokong usaha mengumpul dana peperangan oleh tentera Amerika Syarikat dan Kanada melalui sebuah program dikenali "Canadian War Bond". Antara usaha yang dilakukan adalah penjualan bon pada kadar yang lebih murah. Setiap rakyat boleh membeli bon yang berharga $25 pada harga $18.75 sahaja.

Usaha pengutipan dana melalui jualan bon ini juga merupakan situasi menang-menang di mana selain rakyat dapat menjana keuntungan melalui pelaburan yang dibuat oleh kerajaan, mereka juga secara tidak langsung membantu negara dalam peperangan.

Dalam filem "All Togather" ini, ianya memaparkan pelbagai karakter Disney berarak bersama dalam sebuah perarakan sambil memegang rain rentang yang menggalakkan rakyat untuk membantu pihak tentera memenangi peperangi melalui sumbangan mereka. Pelbagai karakter telah dimuatkan dalam filem ini walaupun mereka berasal dari filem-filem yang berlainan. Antara karakter yang terlibat adalah Snow White, Pinocchio, Mickey dan Goofy.

Filem ini bermula apabila Donald Duck berjalan melintasi sebuah iklan yang menggalakkan setiap lelaki di Amerika Syarikat untuk menyertai pasukan tentera. Berlatarbelakangkan lagu “The Army’s Not the Army Anymore", kehidupan sebagai seorang tentera digambarkan sebagai seorang elit yang digilai ramai wanita dan sangat dihormati oleh masyarakat sekeliling.

Tanpa berlengah, beliau segera ke pejabat pendaftaran untuk mendaftar sebagai seorang seorang askar tentera udara Amerika Syarikat (US Air Force). Beliau digambarkan terpaksa melalui ujian ketahanan fizikal yang sangat perit dan menyiksakan. Walaupun mempunyai kurang pengalaman kerana masih muda dan ujian kesihatannya yang tidak begitu memberangsangkan, beliau tetap diterima masuk kerana Amerika Syarikat pada ketika itu sangat memerlukan tenaga muda.

Malangnya, Donald bukanlah diterima sebagai seorang askar sebaliknya dikerah membuat kerja-kerja sampingan yang tiada kaitan dengan minatnya untuk menjadi seorang askar tentera udara. Filem ini telah dihasilkan pada tahun 1942, tahun di mana syarat kelayakan untuk menyertai tentera telah diturunkan kepada 18 tahun. Ramai pihak yang mengatakan filem ini merupakan mesej pihak Disney menentang perubahan syarat kelayakan umur untuk menyertai tentera dan memberi gambaran bahawa kehidupan sebagai seorang tentera bukanlah senang seperti yang digambar pada awalnya.

Selain filem "All Together", filem "Stop That Tank" juga merupakan satu lagi filem dalam usaha kerajaan mengutip dana bantuan kewangan bagi pihak tentera melalui program "Canadian War Bon". Jalan ceritanya bermula apabila Adolf Hitler mengetuai askar Nazi melakukan serangan ke sebuah perkampungan pada waktu malam ketika mana penduduknya sedang tidur.

Walau bagaimanapun, askar Kanada yang sentiasa bersiap sedia berjaya membunuh Hitler dan mengalahkan pihak Nazi. Dalam serangan ini, askar Nazi digambarkan menggunakan kereta kebal bersaiz kecil, sebagai ejekan bahawa tentera mereka tidaklah begitu kuat. Setalah dibunuh, watak Hitler telah dihidupkan dan berada di dalam neraa dimana beliau telah mengadu kepada syaitan bahawa beliau telah ditindas, ironi sekali kerana itu juga adalah sifatnya sendiri.

Sekiranya pasukan Nazi digambarkan menggunakan kereta kebal bersaiz kecil, pasukan tentera Kanada digambarkan menggunakan kereta kebal bersaiz besar dan sangat kuat. Filem ini dengan jelas sekali ingin memberikan keyakinan kepada rakyat sekiranya mereka membantu daripada segi kewangan, mereka akan diberikan jaminan keselamatan dan dapat membantu pihak tentera mempertahankan negara air.


5 Penemuan Pelik Yang Berjaya Dikesan Melalui Google Maps

Dalam banyak-banyak produk milik Google, Google Maps merupakan antara produk yang paling banyak memberi manfaat kepada manusia di seluruh dunia. Selain memudahkan pemandu untuk membuat navigasi ke sesuatu destinasi, ianya juga sangat membantu dalam kerja-kerja pemetaan seperti melihat perubahan landskap di sesuatu kawasan. Paling menarik, ianya adalah 100% percuma.

Selain itu, terdapat fungsi Google Street View yang membolehkan pengguna melihat jalan, bangunan dan rumah dengan lebih dekat. Kali ini iluminasi.com ingin berkongsi 5 penemuan pelik dan popular yang pernah ditemui di Google Maps.

Pada tahun 2008 di Belanda, seorang lelaki berusia 14 tahun telah dipukul dan dirompak ketika menunggang basikal di kaki lima. Dalam kejadian tersebut, telefon bimbit, wang dan basikalnya telah diambil oleh 2 orang penjenayah tersebut. Beliau kemudiannya telah membuat laporan kepada pihak polis dengan harapan dapat menangkap penjenayah terbabit.

Malangnya, pihak polis tidak dapat membantu siasatan kerana bukti yang tidak mencukupi. Kira-kira 6 bulan kemudian sewaktu menggunakan Google Maps, beliau secara tidak sengaja telah ternampak gambarnya dan dibelakangnya kelihatan 2 pemuda yang berada berhampiran dengannya. Teringat akan kejadian yang menimpanya 6 bulan sebelum itu, bukti daripada Google Maps tersebut telah diserahkan kepada pihak polis agar siasatan dapat dijalankan kembali. Kedua penjenayah tersebut akhirnya berjaya ditangkap.

Di bandar New York, adalah kebiasaan penjual dadah akan menjual dadah secara tertutup di kaki lima. Pada tahun 2010, rakaman daripada Google Street View telah berjaya membantu pihak polis mengesan beberapa orang penjual dadah ketika mereka sedang asyik menjalankan urusan jual beli di kaki lima.

Dengan menggunakan bantuan pihak polis yang menyamar sebagai orang awam yang berpura-pura berminat untuk membeli dadah, pihak polis kemudiannya berjaya menemukan beberapa lagi penjual dadah yang lain. Bagi mengaburi mata pihak polis, penjual dadah ini biasanya meletakkan dadah yang ingin dijual kepada pembeli dalam sampul surat agar kegiatan mereka tidak dapat dihidu.

Kerana masalah kesihatan jantung, seorang lelaki Donald Ryding yang juga merupakan seorang pemandu teksi telah berjanji kepada isterinya bahawa beliau akan berhenti merokok. Walau bagaimanapun, isterinya mengesyaki beliau masih meneruskan tabiat buruknya itu apabila terjumpa kotak rokok dalam keretanya.

Apabila mendapat tahu mengenai fungsi Google Street View yang baru ditambah pada Google Maps pada ketika itu, wanita tersebut sengaja ingin memcubanya sebelum menjumpai sesuatu yang mengejutkan. Google Street View itu sedang memaparkan suaminya sedang menghisap rokok di hadapan rumah mereka.

Untuk meningkatkan ketepatan Google Street View, pihak Google akan menggunakan khidmat kereta Google Map Car yang akan ke setiap pelusuk bandar dan jalan untuk mengambil gambar dari jarak dekat. Pada 2013, ketika sedang membuat kerja pemetaan di sebuah jalan, kereta tersebut secara tidak sengaja telah melanggar seekor anjing yang sedang melintas jalan.

Lebih malang lagi, kejadian tersebut turut dirakam kamera dan dimuatkan dalam Google Street View. Kes tersebut telah diklasifikasikan sebagai kes langgar lari. Tidak dapat diketahui apakah keputusan kes ini kerana pihak Google enggan memberikan sebarang  komen mengenai kejadian tersebut.

Antara penemuan pelik yang dijumpai di Google Maps adalah sebuah bulatan dan bintang berbucu lima di sebuah tanah lapang di Kazakhstan. Kawasan ini terletak kira-kira 20 kilometer daripada bandar terdekat Lisakovsk. Pada awalnya, ramai peminat konspirasi teori mengaitkan penemuan ini dengan iluminati dan pelbagai ritual pelik.

Walau bagaimanapun, kajian sejarah menunjukakkan bulatan yang berukuran diameter lebih 300 meter tersebut dipercayai merupakan simbol biasa yang digunakan oleh masyarakat zaman dahulu dari pelbagai latarbelakang budaya dan agama.


5 Nostalgia Buruk Tentang Telefon Yang Dialami Masyarakat Kita Tak Lama Dahulu

Zaman sekarang ni, semua orang ada telefon sendiri dan proses komunikasi berlaku dengan sangat mudah sekali. Kosnya pun murah dengan harga RM30 sebulan sudah cukup untuk kita berkomunikasi sambil mendapatkan sambungan internet.

Apabila melihat kembali nostalgia zaman dahulu berkenaan komunikasi, memang banyak kenangan manis mampu diingat kembali. Namun, ada juga beberapa isu tentang sistem komunikasi kita zaman dahulu yang seeloknya berkubur serta tidak diharapkan berlaku kembali.

Berikut adalah 5 perkara buruk berkaitan telekomunikasi yang mampu membuatkan kita tersenyum, tapi lebih elok tinggal sebagai memori sahaja.

Masih ingat lagi sistem sms yang ada pada setiap fon kita, yang besar kemungkinan sekarang ini lebih banyak digunakan untuk kita menerima mesej-mesej iklan yang tidak diketahui siapa penghantarnya atau khas untuk menerima nombor TAC transaksi bank?

Bagi generasi yang lahir selepas tahun 2000, anda bernasib baik kerana tidak melalui satu zaman di mana setiap SMS yang dihantar akan dicaj 20 sen atau lebih. Harus diakui ketika ini pun kadar SMS masih lebih kurang sama, tetapi kini kita sudah ada kemudahan mesej percuma seperti Whatsapp atau Telegram, mungkin juga Messenger yang membuatkan komunikasi kita jadi percuma dan lebih cepat.

Pada zaman ini, menulis SMS merupakan satu cabaran besar kerana kita pasti cuba memuatkan semua perkara yang kita mahu sampaikan, dalam had 160 huruf setiap SMS. Bayangkan anda nak hantar tweet dengan setiap tweet dikenakan caj 20 sen. Itu baru SMS, kita belum cerita tentang MMS lagi.

Salah satu perasaan paling menyeramkan adalah apabila kita sedang dalam panggilan dan kedengaran bunyi menandakan panggilan akan terputus, sekiranya tidak ada lagi syiling dimasukkan. Itulah antara salah satu fobia yang kerap dihadapi oleh generasi zaman dulu, fobia kehabisan syiling.

Tengah sedap berbual dengan teman istimewa, tanpa sedar duit syiling dah habis tapi hati kita belum puas mendengar suara si dia. Terpaksalah kita cepat-cepat memastikan segala apa yang cuba kita nak cakapkan, dapat diungkapkan dan berharap agar kita dapat berkata 'selamat tinggal' sebelum panggilan putus.

Nak buat macam zaman sekarang di mana pasangan boleh berlawan-lawan nak suruh 'you letak lah dulu' mintak maaflah. Panggilan putus tanpa belas kasihan.

Dulu, entah kenapa kerajaan kita membenarkan wujud perkhidmatan di mana mana-mana pihak boleh menelefon nombor-nombor telefon tertentu yang bermula dengan angka '600', bagi mendengar perkara yang kita minat. Sebagai contoh, ada artis yang cukup popular di negara kita mempunyai talian khas untuk peminat dia mendengar mesej-mesej ucapan dan lagu dendangan artis tersebut melalui telefon.

Masalahnya, kadar panggilan kepada nombor-nombor tersebut bukan murah. Setiap panggilan 30 saat atau kurang dicaj sebanyak 30 sen dan panggilan untuk 1 minit dicajkan 50 sen. Anda bayangkan apa akan berlaku sekiranya kanak-kanak kecil melihat nombor tersebut dalam surat khabar dan mendailnya?

Itulah yang berlaku kepada ramai ibu bapa era tersebut yang terkejut besar menerima bil telefon pada hujung bulan, yang mempunyai jumlah beratus atau beribu ringgit, semata-mata kerana anak mereka mahu mendengar lagu kumpulan 4U2C melalui telefon.

Masalah tidak ada telefon boleh dikatakan hampir pupus zaman sekarang ini. Bagaimanapun, ini adalah satu masalah yang kerap berlaku satu masa dulu. Ekoran terlalu banyak telefon awam mengalami kerosakan, pihak Telekom Malaysia (nama rasmi lama TM sekarang) pasti akan mengambil masa untuk memperbaiki setiap telefon.

Kedudukan telefon awam yang diletakkan di sebelah perhentian bas kerap menjadikan pondok telefon sebagai sasaran perosak vandalisme yang tidak cukup dengan merosakkan perhentian bas. Selalunya kalau ada 3 pondok telefon, berkemungkinan besar 1 sahaja boleh digunakan.

Berjalan kaki mencari telefon merupakan salah satu aktiviti paling kerap dilakukan masyarakat zaman tersebut. Yang menyedihkan, kita dah jumpa telefon - pasti ada barisan panjang orang lain menunggu giliran hendak menggunakannya.

Selama menggunakan telefon bimbit dan kini telefon pintar, admin belum pernah lagi mengalami masalah disambungkan ke panggilan orang lain semasa kita dalam panggilan. Bagaimanapun, perkara itu normal satu dulu dan kerap berlaku apa yang kita gelarkan 'cross line.'

Sedang enak bercakap dengan teman istimewa, tiba-tiba kedengaran suara lelaki yang garau. Siapa lelaki itu? Adakah itu ayah dia? Pakcik dia yang mengintip perbualan? Abang dia? Suara sebenar gadis itu?

Bukan. Suara itu milik seorang individu lain yang kita sendiri tak kenali tetapi panggilannya entah kenapa disambungkan kepada kita pula. Terpaksalah kita memohon maaf dan memutuskan panggilan, kemudian mendail semula nombor telefon yang kita hubungi sebelum itu.

Itulah dia 5 perkara berkaitan komunikasi yang besar kemungkinan tidak lagi akan dilalui oleh generasi muda zaman ini, kerana anda telah lahir dalam era di mana teknologi tersebut sudah berada dalam keadaan matang dan hanya penambahbaikan dilakukan.

Satu masa dulu, perkongsian data seperti gambar pun menjadi satu benda yang memerlukan beberapa proses pengalihan data, kini kita boleh menonton video tanpa perlu memuat turun video tersebut terlebih dahulu.

Begitulah hebatnya teknologi dalam mengubah hidup kita dan kami harapkan agar anda terus menggunakan teknologi yang ada ke arah kebaikan, serta menggunakan teknologi-teknologi hebat ini sebaik-baiknya.


Agen Oren : Kesan Penggunaan Senjata Kimia Semasa Perang Vietnam

Dalam sejarah, Perang Vietnam merupakan antara perang yang paling dahsyat dan diingati disebabkan jumlah orang yang terbunuh dan penggunaan senjata kimia yang masih meninggalkan kesan kepada penduduk tempatan sehingga generasi masa kini. Dianggarkakn 3 juta manusia terkorban dalam peperangan ini.

Peperangan ini terjadi antara pihak kerajaan Selatan Vietnam dan kerajaan Utara Vietnam. Walaupun kedua-dua kerajaan ini mempunyai cita-cita yang sama untuk menggabungkan kedua-dua bahagian Vietnam ini untuk menubuhkan sebuah negara Vietnam, perbezaan fahaman antara kedua kerajaan ini menghalangnya. Pada ketika itu, kerajaan Utara Vietnam berfahaman komunis sementara kerajaan Selatan Vietnam pula berfahaman anti-komunis.

Amerika Syarikat pada ketika ingin menghalang penyebaran fahaman komunis telah bertindak menghantar bantuan ketenteraan kepada kerajaan Vietnam Selatan. Perang ini berlaku pada tahun 1955 hingga tahun 1975. Tempoh perang yang panjang ini telah memaksa Amerika Syarikat bertindak agresif melancarkan sebuah operasi menggunakan senjata kimia. Operasi ini dikenali sebagai Operasi Ranch Hand.

Antara strategi yang digunakan pihak Amerika Syarikat adalah memutuskan bekalan makanan musuh. Bagi tujuan ini, mereka telah merancang untuk memusnahkan hutan-hutan dan ladang-ladang penduduk tempatan yang disyaki menyalurkan bantuan makanan kepada pihak musuh.

Untuk memusnahkan kawasan hutan dan ladang, cecair kimia yang dirumus khas telah dihasilkan. Cecair kimia ini diberi nama nama Agen Oren. Selama 10 tahun lamanya, helikopter dan jet pejuang Amerika Syarikat telah menyembur cecair ini ke kawasan hutan dan ladang tanaman milik penduduk.

Para saintis yang menghasilkan cecair kimia ini berjanji bahawa ianya hanya membunuh tumbuh-tumbuhan dan tidak akan mempunyai kesan sampingan kepada manusia. Untuk mempercepatkan usaha merosakkan hutan dan ladang tanaman penduduk, Amerika Syarikat bertindak menggunakan bahan kimia ini pada konsentrasi yang lebih daripada yang kebiasaannya digunakan.

Dari satu sudut, usaha mereka ini dianggap berjaya mencapai matlamatnya. Dikatakan 5 juta ekar hutan dan ladang tanaman berjaya dimusnahkan oleh cecair kimia ini. Walaupun begitu, tanpa mereka sedari penggunaan cecair kimia ini mempunyai kesan yang lebih dahsyat tanpa kepada manusia dan alam sekitar.

Kesan cecair Agen Oren ini kepada manusia hanya dapat dilihat selepes beberapa tahun ianya digunakan. Walaupun bahan kimia ini disembur ke hutan dan ladang tanaman, kira-kira 4 juta manusia telah terdedah kepada bahan berbahaya ini melalui hasil tanaman yang diperolehi dari ladang-ladang tanaman yang telah disembur dan juga melalui pernafasan.

Cecair kimia ini mempunyai kesan yang sangat dahsyat. Beberapa tahun selepas penggunaan Agen Oren, banyak bayi yang dilahirkan di Vietnam mengalami kecacatan fizikal dan mental. Malah, kebanyakan bayi juga dilaporkan mengalami mutasi yang teruk. Ada diantaranya yang mempunyai lebih banyak jari, tangan dan kaki daripada manusia normal malah ada yang dilahirkan tanpa mata.

Kecacatan fizikal dan masalah mental menyukarkan generasi baru yang dilahirkan ini meneruskan hidup seperti manusia normal yang lain. Kebanyakan yang dilahirkan cacat ini akan diasingkan dan ditempatkan di sebuah perkampungan khas yang digelar Peace Village. Di sini terdapat pekerja khas yang akan menjaga dan menguruskan mereka agar dapat hidup dengan sempurna.

Walaupun kejadian ini sudah berlaku berpuluh tahun, kesan mutasi daripada cecair Agen Oren ini dikatakan masih wujud sehingga ke hari ini. Terdapat bayi-bayi yang dilahirkan cacat dan tidak dapat diselamatkan sejurus selepas kelahiran.

Di hospital yang terletak di Peace Village ini, terdapat sebuah bilik khas yang menyimpan mayat bayi cacat atau janin cacat yang mati dalam kandungan. Ada yang mempunyai 2 kepala, tiada mata, bentuk anggota kaki yang pelik dan sebagainya. Mayat-mayat ini tetap disimpan sebagai peringatan kepada generasi akan datang tentang bahayanya penggunaan senjata kimia terhadap manusia.

Walaupun kesan penggunaan Agen Oren lebih dirasai penduduk tempatan, askar-askar Amerika Syarikat dilaporkan turut mendapat kesan sampingan. Rekod kesihatan askar veteran Amerika Syarikat menunjukkan bahawa kebanyakan yang terlibat secara langsung dengan Agen Oren seperti penghasilan dan penyemburan cecair tersebut, menghadapi pelbagai masalah kesihatan dan penyakit seperti lymphoma, leukemia dan kancer.

Kerana konsentrasi Agen Oren yang sangat tinggi daripada yang biasanya digunakan untuk meracun tanaman, kesannya masih wujud kepada kawasan yang disembur. Walaupun sudah berpuluh tahun, tiada tumbuh-tumbuhan yang mampu hidup di kawasan yang telah disembur dengan cecair merbahaya ini. Ini menunjukkan bahawa tanah di kawasan yang terlibat masih tercemar dengan cecair Agen Oren ini seterusnya menghalang pertumbuhan pokok di kawasan tersebut.

Kesan buruk yang dapat dilihat daripada penggunaan senjata kimia semasa Perang Vietnam ini mengingatkan kita akan bahaya penggunaan senjata kimia kepada manusia dan sekitar. Ianya bukan sahaja membunuh, malah boleh mengakibatkan kejadian yang lebih buruk lagi kepada manusia antaranya mutasi dan pelbagai penyakit berbahaya seperti leukimia dan kanser.


Sejarah Menarik Di Sebalik Penciptaan Nombor Kosong (0)

Nombor kosong (0) dicipta secara bebas atau berasingan oleh bangsa Babylon, Maya dan India. Sesetengah pengkaji sejarah berpendapat bahawa sistem nombor India dipengaruhi oleh hasil kerja Babylon.

Babylon mewarisi sistem nombor daripada Sumeria. bangsa pertama yang mencipta sistem kiraan kira-kira 4000 hingga 5000 tahun lalu. Sistem berkenaan mengambil kira kedudukan sesuatu simbol relatif kepada kedudukan simbol yang lain.

Sistem kiraan Sumeria diwariskan kepada Empayar Akkadia dan seterusnya kepada Empayar Babylon sekitar tahun 300 BC.

Para ilmuan bersetuju bahawa di Babylon lah satu simbol dicipta sebagai suatu 'placeholder', yakni simbol untuk membezakan jumlah, contohnya antara 10 daripada 100, atau 225 daripada 2025.

Pada awalnya, bangsa Babylon membiarkan ruangan kosong dalam sistem nombor kuneiform mereka. Namun setelah berlaku terlalu banyak kekeliruan akibat sistem berkenaan, mereka menambah satu simbol, iaitu 'two angled wedges' bagi mewakili ruangan kosong.

Bagaimanapun, mereka tidak pernah terlintas di fikiran mereka untuk menjadikan kosong sebagai nombor, hanya sebagai suatu simbol.

600 tahun kemudian di sebuah kawasan sejauh 20,000 km dari Babylon, bangsa Maya mencipta kosong sebagai 'placeholder' di dalam sistem kalendar mereka yang sangat kompleks.

Walaupun mempunyai ramai pakar matematik, mereka tidak pernah menggunakan nombor kosong di dalam persamaan (equation) mereka.

Sesetengah para ilmuan beranggapan bahawa konsep kosong telah sampai ke India dan konsep ini dikembangkan di sana, namun sesetengah yang lain percaya bangsa India mencipta konsep nombor kosong secara sendiri tanpa pengaruh luar.

Konsep kosong pertama kali digunakan di India sekitar tahun 458 AD. Pada waktu berkenaan, persamaan matematik telah digunakan secara meluas berbanding pengunaan simbol-simbol semata-mata.

Konsep yang sama turut digunakan di dalam penyampaian puisi melalui perkataan-perkataan seperti 'void', 'sky' atau 'space' bagi melambangkan kosong.

Pada tahun 628 AD, seorang ahli astronomi dan matematik India iaitu Brahmagupta telah mencipta sebuah simbol untuk mewakili kosong, dengan meletakkan titik di bawah nombor.

Beliau juga mencipta operasi matematik yang menggunakan kosong, menulis 'peraturan' bagi mendapatkan kosong melalui operasi tambah dan tolak, serta menunjukkan hasil penggunaan kosong di dalam persamaan.

Inilah kali pertama di dunia kosong diiktiraf sebagai nombor, sebagai sebuah idea dan simbol.

Beberapa ratus tahun berikutnya, konsep nombor kosong menjadi popular di China dan Timur Tengah.

Menurut Nils-Bertil Wallin dari YaleGlobal, sehingga tahun 773 AD, konsep ini sampai ke Baghdad dan menjadi sebahagian daripada sistem nombor Arab, yang berdasarkan sistem nombor India.

Seorang ahli matematik Islam dari Farsi iaitu Mohammed ibn-Musa al-Khowarizmi mencadangkan bulatan kecil digunakan di dalam pengiraan sekiranya tiada nombor pada kedudukan puluh.

Masyarakat Arab menggelar bulatan ini sebagai 'sifr' atau kosong. Masyarakat Malaysia merujuk kepada 'sifr' ini sebagai sifar. Nombor kosong sangat penting bagi Al-Khowarizmi, individu yang bertanggungjawab mencipta algebra pada kurun ke-9.

Beliau turut mencipta kaedah pantas bagi operasi matematik darab dan bahagi, yang kita rujuk sebagai algorithms.

Konsep kosong juga sampai ke Eropah, melalui penaklukan Sepanyol oleh bangsa Moorish. Konsep ini kemudiannya dikembangkan lagi oleh seorang ahli matematik dari Itali iaitu Fibonacci.

Beliau menggunakan kosong dalam persamaan matematik tanpa menggunakan abaskus. Penggunakan alat ini sangat lazim pada ketika itu bagi menyelesaikan masalah  aritmetik.

Perkembangan konsep ini menjadi sangat popular dalam kalangan pedagang. Para pedagang menggunakan persamaan yang dikembangkan oleh Fibonacci (melibatkan penggunaan nombor kosong) bagi mengimbangkan kiraan kewangan mereka.

Kerajaan Itali berasa curiga dengan sistem nombor Arab dan mengharamkan penggunaan nombor kosong. Para pedagang terus menggunakan nombor ini secara sembunyi dan rahsia.

Perkataan Inggeris 'Cipher' yang membawa kod rahsia, atau salah satu elemen matematik sebenarnya berasal daripada perkataan Arab 'sifr'. Mungkin boleh dikaitkan dengan peristiwa di atas.

Sehingga kurun ke-16, nombor kosong telah digunakan secara meluas di Eropah. Nombor ini menjadi asas kepada sistem koordinat (Cartesian) oleh Rene Descartes, serta perkembangan konsep kalkulus oleh Sir Isaac Newton dan Gottfried Wilhem Liebniz.

Peranan kalkulus sangat penting dalam bidang fizik, kejuruteraan, pengkomputeran, dan kebanyakan teori ekonomi dan kewangan.


Issei Sagawa : Manusia Kanibal Yang Masih Hidup Bergerak Bebas di Jepun

Issei Sagawa lahir pada tahun 1949 di Jepun. Disebabkan lahir pramatang, beliau menghadapi pelbagai komplikasi dan masalah kesihatan yang serius. Beliau lahir dalam sebuah kelurga yang kaya dan berjaya serta mempunyai seorang adik lelaki yang rapat dengannya.

Semasa kecil, bapa dan pakciknya gemar bermain dengan beliau dan adiknya di mana bapa atau pakciknya itu akan berpura-pura menjadi sebuah raksasa yang akan memakan mereka berdua. Permainan ini dipercayai faktor awal yang mewujudkan sifat kanibalisme dalam diri beliau. Apabila semakin meningkat dewasa, sifat kanibalisme dalam dirinya semakin menebal.

Apabila sudah baligh dan dewasa, keinginan beliau untuk memakan manusia semakin membuak-buak ditambah lagi dengan fantasi seks yang pelik. Beliau seringkali terbayangkan keseronokan memakan daging wanita terutamanya wanita dari Barat yang cantik dan seksi seperti Grace Kelly. Walau bagaimanapun, keinginan peliknya itu hanyalah dipendam.

Sehinggalah pada tahun 1972, beliau telah memecah masuk ke dalam sebuah rumah apartmen di Tokyo yang didiami seorang wanita muda dari Jerman. Beliau benar-benar mempunyai niat untuk memakan daging wanita tersebut. Wanita tersebut bernasib baik apabila tersedar sebelum Issei Sagawa sempat menyerangnya. Kerana badannya yang kecil, Issei Sagawa akhirnya terpaksa mengaku kalah dan melarikan diri.

Beliau akhirnya berjaya ditangkap oleh pihak polis kemudiannya. Menariknya, beliau hanya ditangkap atas tuduhan cubaan merogol mangsa, bukan disebabkan cubaan serangan seksual, membunuh dan memakan mangsa! Walau bagaimanapun, bapanya yang kaya telah berbincang dengan mangsa dan menawarkan membayarnya sejumlah wang yang besar sekiranya mangsa bersetuju menarik balik laporan yang dibuatnya.

5 tahun selepas ditangkap, beliau yang pada ketika itu berumur 28 tahun telah berpindah ke Paris untuk melanjutkan pengajian dalam bidang bahasa dan kesusasteraan di universiti terkemuka Paris-Sorbonne University. Setelah menamatkan pengajian dan bekerja beberapa tahun sebagai seorang penulis, beliau akhirnya bertemu dan berkawan baik dengan seorang wanita dari Belanda yang berumur 25 tahun.

Wanita yang bernama Renee Hartevelt itu merupakan seorang pelajar dan selepas beberapa lama berkenalan, beliau seringkali datang ke rumah Issei Sagawa untuk belajar mengenai bahasa Jerman. Pada ketika inilah Issei Sagawa meneruskan rancangan dan keinginannya untuk memakan manusia.

Beliau kemudiannya telah membeli sepucuk pistol untuk merealisasikan keinginannya untuk membunuh dan memakan dagingnya itu. Pada 11 Jun 1981, ketika Renee sedang membaca sebuah puisi, Issei telah menembaknya dari belakang. Setelah wanita tersebut dibunuh, beliau kemudiannya telah melakukan amalan  necrophilia, iaitu melakukan seks bersama mayat tersebut.

Selepas merogol mayat tersebut, beliau telah memotong mayat tersebut kepada beberapa bahagian kecil. Ada bahagian mayat tersebut yang dimakan mentah dan ada yang dimasak terlebih dahulu. Dalam tempoh 2 hari, beliau berjaya makan beberapa bahagian mayat tersebut antaranya peha, bibir, dada dan beberapa bahagian lain sebelum beliau mengambil keputusan untuk membuang bahagian mayat tersebut yang belum dimakan.

Mayat wanita itu telah dimuatkan ke dalam 2 buah beg bagasi dan dibuang di sebuah taman awam di Paris. Tidak lama kemudian, beg-beg tersebut telah ditemui oleh 2 orang awam yang kebetulan berada disitu. Hasil bantuan polis dan pemandu teksi yang menghantar Issei ke taman tersebut, beliau akhirnya berjaya ditangkap.

Kes ini tidak tamat disitu sahaja. Setelah ditangkap, pihak penyiasat juga menemui kad identiti mangsa dan beberapa bahagian mayat yang telah dimasak. Selama 2 tahun lamanya, beliau telah ditahan di Paris dan diperiksa oleh ahli psikologi. Hasil kepakaran peguam yang dilantik ayahnya, Issei telah disahkan mempunyai masalah mental dan oleh itu, tidak layak disabitkan atas kesalahan yang dilakukannya itu. Beliau kemudianya telah diletakkan di bahagian unit psikiatrik dengan kawalan ketat selama 4 tahun.

Selepas 4 tahun, peguam yang dilantik bapanya berjaya meyakinkan mahkamah bahawa adalah lebih baik sekiranya Issei boleh dibawa pulang ke Jepun untuk dirawat. Pada tahu 1984, beliau telah dibawa pulang dan ditempatkan di hospital Matsuzawa untuk rawatan. Doktor psikiatrik yang merawatnya menyatakan bahawa Issei sebenarnya mempunyai masalah personaliti dan bukanlah gila seperti yang didakwa. Ini bermakna, mengikut undang-undang, beliau boleh disabitkan atas kesalahan membunuh yang dilakukannya.

Malangnya, pihak berkuasa Jepun tidak berjaya mendapatkan kerjasama daripada pihak berkuasa Perancis untuk mendakwa Issei. Kira-kira 15 bulan selepas menghabiskan masa di unit psikiatrik, beliau akhirnya diserahkan untuk jagaan ibu bapanya. Dalam kata lain, beliau dibebaskan tanpa sebarang kesalahan!

Ketika artikel ini ditulis, Issei Sagawa masih hidup bebas berkeliaran di Tokyo. Beliau juga ada menulis buku mengenai kanibal dan pengalamannya memakan daging manusia. Selain itu, beliau tanpa berselindung mengatakan beliau masih mempunyai keinginan untuk memakan daging manusia lagi.


Debunk: 7 Sebab Teori Bumi Rata (Flat Earth) Tidak Boleh Digunapakai Menurut Sains

Artikel kali ini menerangkan logik sains tentang Bumi. Para pembaca dinasihatkan berfikir secara logik apabila membaca artikel ini.

Fenomena gerhana Bulan berlaku disebabkan bayang-bayang Bumi yang menutupi sebahagian daripada permukaan satelit Bumi itu. Fenomena ini berlaku kerana orbit peredaran Bumi secara langsung terletak di antara Matahari dan Bulan.

Memandangkan Bumi berputar pada orbitnya, bayang-bayang yang berbentuk bujur secara konsisten setiap kali berlakunya fenomena ini membuktikan bahawa Bumi  berbentuk sfera.

Kerap kali ketika berada di pantai, kita dapat lihat 2 fenomena yang sangat menarik. Yang pertama adalah fenomena matahari terbenam. Keduanya adalah fenomena kemunculan kapal yang dilihat seolah-olah muncul daripada bawah laut, apabila dilihat daripada jauh.

Kapal tidak tenggelam dan muncul semula seperti dalam Pirates of the Caribbean, sebaliknya kapal berkenaan kelihatan muncul dari dalam laut adalah disebabkan bentuk bumi yang sfera, dan bukannya rata. Konsep yang sama untuk menerangkan fenomena matahari terbenam.

Pemerhatian ini dibuat oleh Aristotle (saintis dari Greek - 382-322 BC), yang mengisytiharkan bahawa Bumi berbentuk sfera.

Pemerhatian beliau adalah berdasarkan buruj berlainan yang dilihat seseorang apabila ia bergerak keluar semakin jauh daripada garisan Khatulistiwa.

Selepas pulang dari Mesir, Aristotle perasan bahawa buruj yang dilihat di Mesir dan Cyprus tidak kelihatan di kawasan utara Bumi. Menurut beliau, hal ini berlaku kerana bintang-bintang berkenaan dilihat daripada permukaan yang melengkung.

Tambah beliau, Bumi yang berbentuk sfera ini mempunyai saiz yang tidak terlalu besar. Jika sebaliknya, perubahan lokasi tidak akan mempunyai kesan yang ketara terhadap pemerhatian buruj-buruj ini.

Sekiranya Bumi adalah rata, pasti kejadian ini tidak akan dilihat.

Setiap objek yang dipancarkan cahaya mempunyai bayang-bayang. Sekiranya Bumi adalah rata, 2 kayu yang ditanam tegak di atas tanah di 2 lokasi berbeza sepatutnya menghasilkan bayang-bayang yang sama.

Bayangkan cahaya Matahari (garisan kuning) dipancarkan ke 2 batang kayu dengan sedikit jarak antara keduanya.

Sekiranya Bumi adalah rata, bayang-bayang yang terhasil sudah tentu akan mempunyai panjang yang sama, walau sejauh manapun jarak antara keduanya. Secara logik, kenyataan ini adalah benar.

Namun, secara realiti, keadaan tersebut tidak berlaku. Apabila diletakkan 2 batang kayu dengan jarak yang ketara antara keduanya di atas permukaan Bumi, bayang-bayang yang terhasil mempunyai panjang yang berbeza.

Hal ini berlaku kerana Bumi berbentuk sfera dan melengkung, dan bukannya rata.

Pada kedudukan yang tinggi, kita dapat melihat lebih jauh berbanding ketika di bawah. Mungkin ketika di bawah terdapat halangan yang banyak seperti pokok, bangunan, kereta dan lain-lain yang menutupi pemandangan jauh.

Namun, sekiranya anda berdiri di atas permukaan Bumi tanpa sebarang halangan di hadapan anda, anda masih dapat melihat lebih jauh pada kedudukan yang lebih tinggi.

Hal ini berlaku kerana bentuk Bumi yang melengkung. Pada ketinggian yang berbeza, sudut pandangan juga berbeza disebabkan kelengkungan ini. Sekiranya Bumi adalah rata, hal ini pasti tidak akan berlaku.

Pada ketika artikel ini ditulis di Malaysia, jam menunjukkan tepat jam 12 tengahari. Matahari berdiri tegak di langit. Di London, waktu menunjukkan jam 4 pagi, dan kehadiran matahari langsung tidak dapat dilihat.

Di New York, jam menunjukkan 11 malam, dengan perbezaan masa selama 11 jam berbanding Malaysia. Matahari sudah lama terbenam di sana, dan akan muncul semula keesokan harinya, dengan permulaan hari baru.

Fenomena ini hanya boleh diterangkan kerana Bumi berbentuk sfera, dan berputar pada paksinya sendiri. Pada ketika Matahari menerangkan sebahagian daripada Bumi, sebahagian yang lain berada dalam keadaan gelap, yakni malam dan yang sebaliknya adalah benar.

Sekiranya Bumi adalah rata, dan Matahari adalah sebuah 'spotlight' yang hanya menerangi sebahagian kawasan Bumi, sudah pasti kita dapat melihat Matahari walaupun cahayanya tidak menerangi kawasan gelap yang kita duduki.

Bayangkan pentas teater yang diterangi sebuah 'spotlight', dengan penonton duduk di kawasan yang tidak diterangi cahaya. Sebagai penonton, kita masih dapat melihat sinar cahaya spotlight tersebut walaupun kawasan kita tidak diterangi cahaya tersebut.

Satu-satunya cara untuk wujudnya zon masa yang berbeza-beza, dengan kegelapan secara keseluruhan di suatu kawasan dan pencerahan di suatu kawasan yang lain, hanyalah sekiranya Bumi adalah sfera.

Daya tarikan (graviti) antara 2 objek bergantung kepada jisim dan jarak antara keduanya. Dalam kata mudah, graviti akan menarik ke arah pusat jisim objek berkenaan.

Pusat jisim objek berbentuk sfera terletak di tengah-tengah objek berkenaan. Ini bermaksud graviti aan menarik apa-apa sahaja objek di atas permukaannya secara terus ke arah pusat jisim.

Kejadian ini berlaku di mana sahaja lokasi objek tersebut di atas permukaan sfera. Inilah sebab mengapa epal tetap jatuh secara lurus ke bawah, dan bukannya ke sisi mahupun ke atas.

Pertimbangkan hal ini. Pusat jisim Bumi rata terletak di tengah-tengah Bumi. Daya tarikan graviti akan menarik apa-apa sahaja objek di atas permukaannya ke arah tengah permukaan.

Ini bermaksud, sekiranya sebatang pokok epal terletak jauh dari pusat jisim, buah epal yang luruh akan jatuh ke sisi (ke arah pusat Bumi), dan bukannya secara lurus ke tanah.

Kepada pendokong-pendokong teori Bumi rata: Sekiranya Bumi adalah rata, terangkan dari segi sains, bagaimana fenomena-fenomena yang dinyatakan di atas boleh berlaku?


5 Negeri di Malaysia Yang Mempunyai Kadar Pengangguran Terendah Anak Muda

Anak muda yang menyumbang kepada negara merupakan tulang belakang kepada masa depan kita semua. Di negara kita, dengan mengambil kira jumlah pekerja muda adalah mereka yang berumur 15 hingga 25 tahun, jumlah individu muda yang tidak bekerja masih tinggi dengan peratusannya mencecah 10.5% daripada seluruh tenaga kerja golongan muda di seluruh negara.

Walaupun begitu, kadar pengangguran tinggi di kalangan anak muda di negara kita masih boleh dikira sebagai normal berbanding negara-negara lain yang dibandingkan, seperti Indonesia yang mencatatkan 19.4%, Korea Selatan 10.7% dan Amerika Syarikat yang mencatatkan 20.9%.

Bagaimana pula datanya apabila melihat statistik dalam negeri kita pula? Berikut adalah 5 negeri terbaik di Malaysia yang mempunyai kumpulan anak muda menyara hidup sendiri dengan mempunyai pekerjaan sendiri.

Negeri yang menjadi tulang belakang kepada kegiatan ekonomi di bahagian pantai timur Malaysia, Pahang mampu menyediakan peluang pekerjaan yang banyak berikutan kewujudan East Coast Economic Region atau ECER yang sudahpun dirancang sejak 2007 lagi. Pahang adalah tempat bertapaknya syarikat-syarikat kejuruteraan berat seperti Isuzu HICOM Malaysia dan Mercedes Benz. Tidak hairanlah Pahang mampu mencatatkan kadar pengangguran golongan muda pada kadar 9.0% bagi tahun 2016.

Negeri paling maju di Malaysia, Selangor mencatatkan kadar pengangguran 8.8% bagi golongan muda. Diiktiraf sebagai penyumbang terbesar ekonomi Malaysia, negeri Selangor merancang untuk memberi fokus kepada bidang aero angkasa, perniagaan atas talian, servis dan biotek dalam terus membuka ruang pekerjaan baru untuk memenuhi permintaan masyarakat.

Di bawah pentadbiran Menteri Besar yang masih lagi digantung dalam sebarang perlawanan bola sepak di negerinya sendiri, Negeri Sembilan mencatatkan kadar pengangguran 8.1% pada tahun 2016. Lebih dikenali sebagai negeri pertanian, pembukaan beberapa kawasan perindustrian di Senawang, Sungai Gadut, Nilai dan Port Dickson sedikit sebanyak mengubah lanskap ekonomi Negeri Sembilan. Tahukah anda, banyak komponen televisyen Samsung sebenarnya dibuat di Senawang?

Sejarah memang menunjukkan Pulau Pinang merupakan pesaing terdekat Selangor dalam bidang ekonomi, sejak zaman sebelum merdeka lagi. Mempunyai fasiliti pembangunan ekonomi lengkap dengan kemudahan lapangan terbang, pelabuhan dan jalinan jalan keretapi, banyak syarikat menjadikan Pulau Pinang sebagai markas operasi seperti Bosch, Osram dan Hitachi. Dengan pertumbuhan ekonomi yang mantap dan peluang kerjaya yang banyak, Pulau Pinang mempunyai kadar pengangguran golongan muda pada kadar 5.5% bagi tahun 2016.

Kecil-kecil cili api. Itulah kehebatan Melaka dalam menjana peluang pekerjaan kepada penduduk mereka. Diiktiraf sebagai negeri maju pada tahun 2010, Melaka mempunyai 23 kawasan perindustrian seperti di Ayer Keroh, Batu Berendam, Cheng dan Tanjung Kling. Selain itu Petronas juga mempunyai kilang penapisan minyak di Sungai Udang yang menyumbang kepada ekonomi penduduk.

Selain itu rasanya kita semua sudah sedia maklum berkenaan industri pelancongan di Melaka, yang saban hari akan menyebabkan kesesakan teruk di bandar Melaka, ekoran kemasukan orang ramai berkunjung ke situ.

Berbanding tahun 2015 di mana Melaka mencatatkan kadar pengangguran 4.1%, bagi tahun 2016 Melaka berjaya mencapai kadar 2.8% yang membuktikan Melaka sepatutnya turut sama dijadikan alternatif yang cukup baik berbanding negeri-negeri lain yang lebih ternama.

Sebagai rujukan, 4 negeri yang mempunyai kadar pengangguran anak muda paling tinggi adalah negeri Johor (11.6%), Terengganu (12.8%), Sabah (13.0%) dan Kelantan (13.8%).


Adakah orang Filipina berketurunan Latin?

Adakah orang Filipina dikategorikan sebagai orang Latin? Soalan ini mungkin bermain di minda sesetengah orang atau mungkin rakyat Filipina sendiri. Mungkin lebih banyak kajian perlu dilakukan bagi menjawab persoalan ini. Namun berdasarkan huraian Dr. Barbara S. Gaerlan, seorang tenaga kerja profesional dari sebuah universiti di Amerika Syarikat, mungkin boleh diambil kira sebagai jawapan yang logik.

Barbara S. Gaerlan, Ph.D., Penolong Pengarah di UCLA Center for Southeast Asian Studies

Jawapan kepada soalan ini boleh jadi "ya" atau "tidak" atau mungkin juga "ya dan tidak". Ia adalah pendapat peribadi tentang bagaimana seseorang itu mengenalpasti diri mereka sendiri. Bagaimana seseorang itu mendefinisikan perkataan "Hispanic" boleh menjadi sesuatu yang penting dalam membuat keputusan.

Biro bancian Amerika Syarikat mendefinisikan "Hispanic" sebagai orang yang berketurunan Latin atau Sepanyol.  Ini merujuk kepada orang-orang yang nenek moyang mereka berasal dari Sepanyol dan/atau negara-negara Amerika Latin yang lain, yang menggunakan bahasa Sepanyol sebagai bahasa rasmi. Berdasarkan hujah ini, orang Filipina mungkin bukan orang Latin, memandangkan mereka berasal dari negara Asia, dan hanya sedikit rakyat Filipina yang bercakap menggunakan bahasa Sepanyol di rumah mereka.

Bahasa yang paling banyak digunakan adalah bahasa Filipina yang dipanggil Tagalog, dan juga Bahasa Inggeris (hasil daripada penjajahan Amerika pada tahun 1898 hingga 1946 dan masih mengekalkan hubungan rapat dalam beberapa bidang seperti politik, ekonomi dan ketenteraan). Dan berdasarkan bancian Amerika Syarikat, orang Filipina dipisahkan dan diletakkan dalam kategori Asia Amerika.

Jadi bagi sesiapa yang mementingkan kriteria-kriteria ini, dan yang memilih untuk menentukan identiti orang Filipina berdasarkan evolusi negara tersebut pada abad ke-20, jawapannya adalah "tidak."

Sebaliknya, definisi yang berbeza untuk "Hispanic" mungkin boleh memberikan jawapan yang berbeza. Orang Filipina boleh dikira sebagai "Hispanic" jika seseorang itu mengutamakan definisi yang mengatakan mana-mana negara yang pernah dijajah oleh Sepanyol adalah "Hispanic" berdasarkan pengaruh yang mereka bawa, tidak mengambil kira di mana lokasi mereka di dunia dan juga status penggunaan bahasa mereka pada masa kini.

Sepanyol menjajah Filipina pada tahun 1565 dan memerintah seluruh negara tersebut sehingga tahun 1898 (333 tahun) - tempoh masa yang lebih panjang daripada penjajahan ke atas beberapa negara Amerika Latin yang lain. Untuk meneliti sejarah Filipina selama 333 tahun tersebut, pengetahuan tentang bahasa Sepanyol adalah penting bagi para pengkaji.

Walaupun tidak banyak penghijrahan berlaku dari Sepanyol ke Filipina berbanding ke negara Amerika Latin, sesetengah orang Filipina mungkin boleh mendakwa mereka berketurunan Sepanyol. Penghijrahan dari Sepanyol ke Filipina agak meluas selepas Suez Canal dibuka pada tahun 1869.

Berdasarkan fakta ini sesetengah orang Filipina boleh menganggap diri mereka adalah "Hispanic."

Malah pada hari ini, Filipina dilihat terus mempamerkan pelbagai ciri-ciri yang diwarisi dari budaya Sepanyol: agama Katolik Roman dan warisan kebudayaan yang berkaitan, nama-nama yang mirip dengan nama orang Sepanyol, tradisi muzik Sepanyol, banyak kosa kata Sepanyol yang dimasukkan ke dalam bahasa-bahasa asli Filipina, dan sebagainya. Orang-orang yang mementingkan sejarah dan budaya seperti ini boleh menjawab "ya," orang Filipina adalah "Hispanic"

Kesimpulannya, sejarah dan asal-usul Filipina ini mungkin diakui kerumitannya, dan hanya boleh menjawab "ya dan tidak" jika disoal dengan persoalan ini, berdasarkan beberapa fakta dan warisan tentang "hispanic" yang boleh dipercayai. Tetapi, warisan dan budaya ini mungkin akan luput di telan zaman, sekurang-kurangnya hanya di Filipina.